title: Id-Deċiżjoni tal-Kunsill tat-3 ta' Mejju 1999 fuq l-istabbiliment ta' Regolament Finanzjarju li jkopri l-aspetti baġitarji ta' l-amministrazzjoni mis-Segretarju Ġenerali tal-Kunsill, ta' kuntratti konklużi f'ismu, għal ċerti Stati Membri, li jirrelataw ma' l-istallazzjoni u funzjonament ta' Help Desk Server ta' l-Unità tal-Ġestjoni u tan-Network Sirene Fażi II

text:
Avviż Legali Importanti

|

31999D0323

Official Journal L 123 , 13/05/1999 P. 0051 - 0055

		Id-Deċiżjoni tal-Kunsilltat-3 ta' Mejju 1999fuq l-istabbiliment ta' Regolament Finanzjarju li jkopri l-aspetti baġitarji ta' l-amministrazzjoni mis-Segretarju Ġenerali tal-Kunsill, ta' kuntratti konklużi f'ismu, għal ċerti Stati Membri, li jirrelataw ma' l-istallazzjoni u funzjonament ta' "Help Desk Server" ta' l-Unità tal-Ġestjoni u tan-Network Sirene Fażi II(1999/323/KE)IL-KUNSILL TA' L-UNJONI EWROPEA,Wara li kkunsidra l-ewwel sentenza tat-tieni subparagrafu ta' l-Artikolu 2(1) tal-Protokoll mehmuż mat-Trattat ta' l-Unjoni Ewropea u mat-Trattat li jistabbilixxi l-Komunità Ewropea, li jintegra l-acquis ta' Schengen fil-qafas ta' l-Unjoni Ewropea,(1) Billi s-Segretarju Ġenerali tal-Kunsill kien awtorizzat mid-Deċiżjoni tal-Kunsill 1999/322/KE tat-3 ta' Mejju 1999 biex jaġixxi, fil-kuntest ta' l-integrazzjoni ta' l-acquis ta' Schengen ġewwa l-Unjoni Ewropea, bħala rappreżentant ta' ċertu Stati Membri bil-għan sabiex jikkonkludi kuntratti li jirrelataw ma' l-istallazzjoni u l-funzjonament tal-"Help Desk Server" ta' l-Unità tal-Ġestjoni u tan-Network Sirene Fażi II u biex jamministra dawn il-kuntratti [1];(2) Billi l-obbligazzjonijiet finanzjarji li jemerġu minn dawk il-kuntratti mhumiex a karigu ta' l-estimi tal-Kumunitajiet Ewropea; billi, għalhekk, id-dispożizzjonijiet tar-Regolament Finanzjarju tal-21 ta' Diċembru 1977 applikabbli għall-estimi ġenerali tal-Kumunitajiet Ewropej [2] ma japplikawx;(3) Billi għalhekk huwa neċessarju li jiġu stabbiliti regoli speċifiċi sabiex jiġu ddefiniti l-proċeduri dettaljati għall-istabbiliment u l-implimentazzjoni ta' l-estimi biex jilqgħu għall-obbligazzjonijiet li jinħolqu minn dawk il-kuntratti, għall-irkuprar tal-kontribuzzjonijietjiet li jridu jitħallsu mill-Istati kkonċernati u għall-preżentazzjoni u l-awditjar tal-kontijiet,IDDEĊIEDA DAN LI ĠEJ:KAPITOLU IPrinċipji ġeneraliArtikolu 1Għall-għanijiet ta'dan ir-Regolament Finanzjarju, l-"estimi" huwa l-istrument li jistabbilixxi t-tbassir ta', u jawtorizza bil-quddiem, għal kull sena finanzjarja, id-dħul u l-infiq meħtieġ biex jiġu sodisfatti l-obbligazzjonijiet li jinħolqu taħt il-kuntratti msemmija fid-Deċiżjoni tal-Kunsil tat-3 ta' Mejju 1999.Artikolu 2Dan ir-Regolament Finanzjarju jippreskrivi r-regoli dettaljati għall-istabbiliment u l-implimentazzjoni ta' l-estimi.Artikolu 31. L-estimi għandhom jinqasmu f'titoli skond il-kuntratti li jridu jiġu ġestiti. It-titolu li jikkonċerna l-kuntratt imsemmi fl-Artikolu 1(1) tad-Deċiżjoni tal-Kunsill tat-3 ta' Mejju 1999 għandu jerġa' jiġi suddiviż f'kapitoli li jkopru l-istabbiliment ta' l-estimi u l-estimi li joperaw – Network Sirene tal-Fażi II rispettivament. Jekk hu neċessarju, kull kapitolu għandu jerġa' jiġi suddiviż f'Artikoli.2. Appropriazzjonijiet miftuħa taħt kull titolu ma jistgħux jiġu assenjati lil titoli oħra ta' nfiq.Artikolu 41. Kull dħul u nfiq għandu jkun imdaħħal sħiħ fl-estimi u fil-kontijiet mingħajr l-ebda aġġustament kontra xulxin.. Id-dħul totali għandu jkopri l-infiq totali.2. Is-sena finanzjarja għandha tibda mill-1 ta' Jannar sal-31 ta' Diċembru.3. Kull kontribuzzjonijiet ta' estimi mill-Istati msemmia għall-Artikolu 21 imħallsa qabel il-bidu tas-sena finanzjarja li tista' tikkonċerna għandha tkun akkreditata għall-estimi għal dik is-sena finanzjarja.4. L-infiq tas-sena finanzjarja għandu jiddaħħal fil-kontijiet ta' dik is-sena fuq il-bażi ta' l-infiq li dwaru l-kontrollur finanzjarju rċieva l-awtorizzazzjoni mhux iktar tard mill-31 ta' Diċembru u għal-liema l-ħlas korrispondenti kien sar mill-uffiċjali tal-kontijiet qabel il-15 ta' Jannar li segwa.KAPITOLU IIStabbiliment ta' l-estimiArtikolu 51. L-estimi għandhom jiġi mfassla f'euro.2. Is-Segretarju-Ġenerali tal-Kunsill għandu jibgħat l-abbozz ta' l-estimi preliminarji lill-Grupp ta' Ħidma tas-Sistema ta' l-Informazzjoni ta' Schengen, minn hawn il-quddiem referuta bħala l-"Grupp ta' Ħidma tas-SIS", qabel it-30 ta' Settembru u jehmeż memorandum ta' spjegazzjoni.3. Il-Grupp ta' Ħidma tas-SIS għandu jagħti l-opinjoni tiegħu fuq dak l-abbozz preliminari.4. Is-Segretarju-Ġenerali għandu jwaqqaf l-abbozz ta' l-estimi u jibagħtu sal-31 ta' Ottubru lill-Istati msemmija fl-Artikolu 21.5. L-Istati Membri msemmija fl-Artikolu 21, jiltaqgħu ġewwa l-Kunsill, għandhom jadottaw l-estimi qabel l-aħħar tas-sena.6. Id-deċiżjoni biex jiġi adottat l-estimi, innotifika kif mistħoqq mis-Segretarju-Ġenerali lill-Istati msemmija fl-Artikolu 21, għandha timmarka l-punt fejn il-kontribuzzjonijiet ikunu saru dovuti.Artikolu 61. Jekk l-estimi ma jkunx finalment ġie addottat fil-bidu tas-sena finanzjarja:- ħlasijiet jistgħu jsiru sa wieħed minn tnax kull xahar tat-total approprijat awtorizzat għal kull titolu ta' l-estimi għas-sena finanzjarja li tkun ġejja;- il-kontribuzzjonijiet ta' l-Istati msemmija fl-Artikolu 21 jistgħu jissejħu sa wieħed minn tnax-il parti ta' kull xahar tal-kontribuzzjonijiet imħallsa taħt l-aħħar estimi adottata kif meħtieġ.2. Kull deċiżjoni biex biex tintuża parti waħda minn tnax ta' l-infiq u dħul, sa total ta' tlieta minn tnax-il parti ta' l-ammonti mdaħħla fl-aħħar estimi adottati kif mistħoqq, għandhom jittieħdu mis-Segretarju-Ġenerali, li għandu jibgħathom b'ittra lill-Istati msemmija fl-Artikolu 21.3. 'Il fuq mil-limitu ta' tlieta minn tnax ta' l-ammonti mdaħħla fl-aħħar estimi adottati kif mistħoqq, kull deċiżjoni għall-awtorizzazzjoni tal-ħlas u sejħa għall-kontribuzzjonijiet għandha tittieħed mill-Istati Membri msemmija fl-Artikolu 21, imlaqqgħin ġewwa l-Kunsill.4. Xi miżuri meħuda skond il-paragrafi preċedenti għandhom ikunu tterminati immedjatament fl-aħħar adozzjoni ta' l-estimi.Artikolu 71. Kull abbozz supplimentari jew estimi emendi għandhom ikunu sottomessi, eżaminati u adottati fl-istess forma u jużaw l-istess proċeduri bħal ta' l-estimi li l-estimi tagħhom ikunu qegħdin jemendaw.2. Estimi emendati għandhom jiġu sottomessi fuq bażi annwali, fix-xahar ta' wara l-għeluq tal-kontijiet kif preskritt fl-Artikolu 25(1), bil-għan li jiddaħħal il-bilanċ mill-estimi tas-sena finanzjarja ta' qabel bħala dħul fil-każ ta' bilanċ posittiv jew infiq jekk il-bilanċ huwa negattiv.Artikolu 8L-estimi jistgħu jinħarġu għall-pubbliku.KAPITOLU IIIImplimentazzjoni għall-estimi u kontabbilità.Artikolu 9L-estimi għandu jkun implimentat bi qbil mal-prinċipju li l-uffiċjal awtorizzat u l-uffiċjal tal-kontijiet huma indivdwali differenti. Id-dmirijiet ta' l-uffiċjal awtorizzat, ta' l-uffiċjal tal-kontijiet u tal-kontrollur tal-finanzi għandhom ikunu reċiprokament inkompatibbli.Artikolu 101. L-inkarigu ta' l-uffiċjal awtorizzat għad-dħul u l-infiq għandhom jitwettqu minn Direttur-Ġenerali fis-Segretarjat Ġenerali tal-Kunsill. L-uffiċjal awtorizzat għandu jimplimenta l-estimi f'isem is-Segretarju-Ġenerali u ġewwa limiti ta' l-approprijazzjonijiet mogħtija hu jista' jiddelega l-poteri tiegħu lil Direttur.2. L-uffiċjal awtorizzat jista' jiddeċidi fuq trasferimenti bejn l-artikoli ġewwa kull kapitolu. Bi ftehim mal-Grupp ta' Ħidma tas-SIS, hu jista' jiddeċidi fuq trasferiment bejn kapitoli ġewwa l-istess titolu. Il-Grupp ta' Ħidma tas-SIS għandu jagħti l-kunsens tiegħu taħt l-istess kondizzjonijiet biex jiġu adottati l-opinjoni tiegħu fuq l-estimi.Artikolu 11L-inkarigu tal-kontrollur finanzjarju għandu jitwettaq mill-Kontrollur Finanzjarjament tal-Kunsill bi qbil mar-regoli applikabbli mad-dmirijiet ta' dan ta' l-aħħar.Artikolu 12L- uffiċjal tal-kontijiet – mid-Direttorat Ġenerali A fis-Segretarjet Ġenerali tal-Kunsill għandu jkun inkarigat li jirċievi d-dħul tal-flus u l-iżborżament ta' l-infiq.Artikolu 131. Għall-kollezzjoni ta' kull ammont dovut skond l-Artikolu 21, għandu jkun meħtieġ il-infiq ta' ordni għall-irkupru mill-uffiċjal awtorizzat. Ordnijiet għal irkupri għandhom jintbgħatu lill-uffiċjal tal-kontijiet, li għandu jissottomettihom lill-kontrollur finanzjarju għall-approvazzjoni.2. Il-għan ta' din l-approvazzjoni għandu jkun biex jistabbilixxi illi:- id-dħul ġie rreġistrat għall-oġġett korrett ta' l-estimi,- l-ordni ta' rkupru hija kif suppost u tikkonforma mal-posizzjonijiet relevanti,- id-dokumenti ta' sostenn huma kif suppost,- l-awtorità kompetenti ta' l-Istat debitur hija deskritta korrettement,- id-data meta huwa dovut hija indikata,- l-ammont u l-munita huma korretti.3. L-uffiċjal tal-kontijiet għandu jassumi responsabbilità għall-ordnijiet ta' l-irkupru miktuba meta meħtieġa.Artikolu 141. Xi miżura li tista' tinvolvi nfiq fuq l-estimi għandha l-ewwel tkun is-suġġett ta' proposta għall-impenn ta' nfiq mill-uffiċjal awtorizzat għall-uffiċjal tal-kontijiet, li turi l-għan, l-ammont involut, l-oġġett ta' l-estimi li għalih għandu jsir l-infiq, u l-kreditur. Il-proposta għandha tkun sottomessa mill-uffiċjal tal-kontijiet lill-kontrollur finanzjarju għall-approvazzjoni.2. Il-għan ta' din l-approvazzjoni għandu jkun biex jistabbilixxi li:- il-proposta għall-impenn ġiet ippreżentata bi qbil mal-paragrafu 1,- l-infiq sar skond il-partita korretta ta' l-estimi,- l-approprijazzjonijiet huma disponibbli fl-estimi,- l-infiq huwa in ordini u jikkonforma mal-posizzjonijiet relevanti.Artikolu 151. Il-għan tal-validità ta' l-infiq mill-uffiċjal awtorrizzat għandu jkun biex:- jivverifika tal-pretensjoni tal-kreditur,- jistabbilixxi jew jivverifika l-eżistenza u l-ammont tas-somma dovuta,- jivverifika l-kondizzjonijiet li taħthom il-ħlasijiet ikunu dovuti,- jivverifika li xiri jew servizzi reżi huma kif ġew ordnati.2. L-uffiċjal awtorizzat jista' jkollu l-verifiki mwetqa taħt ir-risponsabbilità tiegħu.Artikolu 161. L-uffiċjal awtorizzat għandu jawtorizza l-uffiċjal tal-kontijiet, bil-infiq ta' ordni (awtorizzazzjoni għall-ħlasijiet), biex iħallas partita ta'l-infiq li kien ivvalidat.2. L-awtorizzazzjoni għandha tniżżel:- is-sena finanzjarja li fiha l-ħlas għandu jidher li tħallas,- it-titolu ta' l-estimi, il-kapitolu u l-artikolu,- l-ammont li għandu jiġi mħallas, fil-figuri u fil-kliem, u fil-munita tal-ħlas,- l-isem u l-indirizz tal-kreditur,- L-għanijiet ta' l-infiq,- il-metodu tal-ħlas,- in-numri u dati ta' l-approvazzjoni ta' l-impenn relevanti.3. L-ordni tal-ħlas għandha tiġi bid-data u ffirmata mill-uffiċjal awtorizzat.4. L-uffiċjal tal-kontijiet għandu jissottometti l-ordni tal-ħlas, flimkien mad-dokumenti oriġinali li jappoġġaw, lill-kontrollur finanzjarju għall-approvazzjoni.5. Il-għan ta' din l-approvazzjoni għandu jkun biex jistabbilixxi li:- l-ordni tal-ħlas kien mainfiq kif suppost,- l-ordni għall-ħlas jaqbel ma' l-impenn ta' l-infiq u l-ammont tiegħu huwa tajjeb,- l-infiq huwa mħallas għall-partita korretta fl-estimi,- l-approprijazzjonijiet huma disponibbli fit-titolu ta' l-estimi jew artikolu kkonċernat,- id-dokumenti in sostenn huma in ordini, u- il-kreditur huwa msemmi u deskritt tajjeb.6. Kull infiq għandu jkun kopert minn qabel mill-kontribuzzjoni mill-Istati msemmija fl-Artikolu 21 jew, fin-nuqqas ta' dawk, b'self mill-bank. L-ispejjeż ta' self ta' finanzjament minn qabel fil-każ ta' nuqqas ta' ħlas ta' kontribuzzjonijiet għandhom jinqasmu qalb l-Istati li ma ħallsux l-kontribuzzjoni tagħhom, jinqasmu pro rata għall-kontribuzzjonijiet mhux imħallsa minnhom u meħudha in konsiderazzjoni t-tul ta' l-arretrati.Artikolu 17Ħlasijiet għandhom ikunu effettwati minn kont ta' bank miftuħ speċifikament għal dak il-għan f'isem is-Segretarjat Ġenerali tal-Kunsill. Ordnijiet ta' trasferimenti mill-bank għandhom bżonn il-firma konġunta ta' żewġ uffiċjali nnominati mis-Segretarju-Ġenerali, li wieħed minnhom għandu jkun l-uffiċjal tal-kontijiet.Artikolu 18Jekk il-kontrollur finanzjarju jirrifjuta li jagħti l-approvazzjoni preskritta fl-Artikoli 13, 14 jew 16 u l-uffiċjal awtorizzat jinsisti fuq il-proposta tiegħu, il-materja għandha tiġi msemmija lis-Segretarju-Ġenerali. Minbarra fil-każi fejn id-disponibbilità ta' approprijazzjonijiet hija dubbjuza, is-Segretarju-Ġenerali jista', f'deċiżjoni bir-raġuni kif xieraq, jmur kontra r-rifjut u jikkonferma l-ordni ta' rkupru, l-impenn ta' l-infiq jew l-ordni tal-ħlas. Is-Segretarju Ġenerali għandu fi żmien xahar jinforma l-Qorti ta' l-Awdituri b'tali deċiżjoni. Id-deċiżjoni għandha tkun infurzata mid-data meta li fiha l-approvazzjoni kienet ġiet irrifjutata.Artikolu 19L-esponiment għal azzjonijiet dixxiplinarji ta' l-uffiċjal awtorizzat, tal-kontrollur finanzjarju, u ta' l-uffiċjal tal-kontijiet fil-każ ta' nuqqas ta' konformità mad-dispożizzjonijiet ta' din ir-Regolament Finanzjarju għandu jiġi preskritt fir-Regolamenti tal-Persunal ta' l-Uffiċjali tal-Komunitajiet Ewropea.Artikolu 20Il-kontijiet għandhom jinżammu bil-metodu ta' l-entratura doppja fuq il-bażi tas-sena kalendarja. Huma għandhom juru kull dħul u nfiq għas-sena finanzjarja.KAPITOLU IVKontribuzzjonijiet ta' l-IstatiArtikolu 211. L-estimi tad-dħul għandhom jikkonsistu minn kontribuzzjoni finanzjarja mill-Istati Membri li ġejjin: il-Belġju, id-Danimarka, il-Ġermanja, il-Greċja, Spanja, Franza, l-Italja, il-Lussenburgu, l-Olanda, l-Awstrija, il-Portugall, il-Finlandja, u l-Isvezja, kif ukoll mill-Islanda u n-Norveġja.2. Il-kontribuzzjonijiet finanzjarji ta' dawn l-Istati għandhom ikunu stabbiliti fl-estimi u espressi f'euro.Artikolu 22L-Istati msemmija fl-Artikoli 21 għandhom jipprovdu l-kontribuzzjonijiet finanzjarja tagħhom lis-Segretarju-Ġenerali skond il-formula li ġejja:L-iskala tal-kontribuzzjonijiet biex tiġi mħallsa mill-Istati Membri msemmija fl-Artikolu 21, fuq in-naħa waħda, u mill-Islanda u n-Norverġja ("l-Istati l-oħra"), fuq in-naħa l-oħra, għandha tkunu ikkalkolata kull sena a bażi tas-sehem ta' kull Stat Membru kkonċernat u ta' l-Istati l-oħra skond it-total tal-prodott gross domestiku (GPD) għas-sena preċedenti ta' l-Istati kollha msemmija fl-Artikolu 21.L-iskala ta' kontribuzzjonijiet mill-Istati Membri kkonċernati għandha tiġi kkalkolata kull sena, meħud kont tal-kontribuzzjonijiet ta' l-Istati l-oħra, a bażi ta' l-iskali tar-riżorsi tal-VAT imħallsa minn kull Stat Membru għat-total tar-riżorsi tal-VAT tal-Kumunitajiet Ewropej, kif stabbilit fl-aħħar emendi ta' l-estimi tal-Komunitajiet waqt is-sena finanzjarja preċedenti.Artikolu 231. Is-Segretarju-Ġenerali għandu jibgħat talbiet għall-kontribuzzjonjiet lil kull Stat imsemmi fl-Artikolu 21 b'ittra mill-aministrazzjoni nazzjonali li d-dettalji tagħha ġew innotifikati lilu.2. L-ittra kkonċernata għandha jkollha l-informazzjoni li ġejja:- id-deċiżjoni li jiġu adottati l-estimi jew, fil-każ li l-Artikolu 6 jkun invokat, id-deċiżjoni biex isejjaħ għall-kontribuzzjonijiet bi provizjonali ta' kull tnax,- l-ammont li għandu jitħallas minn kull Stat, ikkalkulat f'euro skond l-iskala msemmija fl-Artikolu 22,- id-dettalji neċessarji biex iħallas il-kontribuzzjonijiet.3. Il-kontribuzzjonijiet għandhom ikunu mħallsa fil-kont tal-bank imsemmi fl-Artikolu 17.4. Għandhom ikunu mħallsa f'euro.Artikolu 241. L-Istati msemmija fl-Artikolu 21 għandhom ikunu meħtieġa biex iħallsu 25 % tal-kontribuzzjoni tagħhom sal-15 Frar, l-1 ta' April, l-1 ta' Lulju u l-1 ta' Ottubru l-aktar tard.2. Jekk Stat ikollu jonqos mill-obbligazzjonijiet finanzjarji tiegħu, ir-regoli tal-Komunità eżistiti fuq l-interessi tal-ħlas fil-każ ta' ħlas tard tal-kontribuzzjonijiet għall-estimi tal-Komunità għandhom japplikaw b'anoloġija.KAPITOLU VPreżentazzjoni u reviżjoni tal-kontijietArtikolu 251. Is-Segretarju-Ġenerali għandu, fi żmien xahrejn mit-terminazzjoni ta' l-implimentazzjoni tal-perjodu ta' l-estimi, jfassal kont tad-dħul u l-infiq u karta tal-bilanċ u jibgħathom lill-Grupp ta' Ħidma tas-SIS.2. Il-kont tad-dħul u l-infiq għandu jkopri kull dħul u transazzjonijiet ta' nfiq relatati mas-sena finanzjarja preċedenti. Għandu jiġi sottomess fl-istess forma u jimxi fuq l-istess suddivizjonijiet bħall-estimi.3. Dawn li ġejjin għandhom ikunu mehmuża mal-kont:- prospett li juri s-sitwazzjoni ta' kull wieħed mill-Istati msemmi fl-Artikolu 21 rigward il-ħlas tal-kontribuzzjoni finanzjarja tiegħu, u- prospett ta' transfer approprijat.4. Il-karta tal-bilanċ għandha turi l-attiv u l-passiv ta' l-estimi kif kienu fil-31 ta' Diċembru tas-sena finanzjarja preċedenti.Artikolu 261. Il-Qorti ta' l-Awdituri għandha tiġi mitluba tagħmel l-awditjar tal-kontijiet.2. Is-Segretarju-Ġenerali għandu jibgħat id-dħul u l-kont tal-infiq u l-karta tal-bilanċ lill-Qorti ta' l-Awdituri fi żmien 15-il ġurnata wara l-perjodu preskritt fl-Artikolu 25(1).3. Il-għan ta' l-awditjar mill-Qorti ta' l-Awdituri għandu jkun biex jistabbilixxi li d-dħul kollu li ġie rċevut u l-infiq li sar, intefaq b'mod leġittimu u regolari skond il-kuntratti li jiġu ġestiti, l-estimi u din ir-Regolament Finanzjarju.4. Is-Segretarju-Ġenerali għandu jipprovdi lill-Qorti ta' l-Awdituri b'kull faċilità li jista' jikkunsidra neċessarja sabiex twettaq ix-xogħol tagħha.Artikolu 27Il-kont tad-dħul u tal-infiq, il-karta tal-bilanċ u rapport mill-Qorti ta' l-Awdituri, akkompanjati fejn xieraq mill-kummenti tas-Segretarju-Ġenerali, għandhom jiġu sottomessi sa l-1 ta' Lulju lill-Istati msemmija fl-Artikolu 21. L-Istati Membri msemmija fl-Artikolu 21, li jiltaqgħu ġewwa l-Kunsill, għandhom jeħilsu lis-Segretarju-Ġenerali fir-rigward ta' l-implimentazzjoni ta' l-estimi.KAPITOLU VIDispożizzjonijiet finaliArtikolu 28L-introduzjoni tad-dispożizzjonijiet ta' l-acquista' Schengen li tikkonċerna s-Sistema ta' l-Informazzjoni ta' Schengen għal Stat għajr minn dawk imsemmija fl-Artikolu 21, minn hawn 'il-quddiem irreferut bħala "Stat ieħor" għandu jinvolvi:- aġġustament mill-ġdid tas-sehem tal-kontribuzzjonijiet ta' l-Istati msemmija fl-Artikolu 21 kif inhu preskritt fl-Artikolu 22,- aġġustamenti ta' kontribuzzjonijiet ta' l-Istati msemmija fl-Artikolu 21 sabiex jistabbilixxi l-kontribuzzjonijiet imħallsa mill-Istat l-ieħor għall-operazzjoni tas-Sireni Stadju II għas-sena sħiħa finanzjarja korrenti,- aġġustament tal-kontribuzzjonijiet ta' l-Istati msemmija fl-Artikolu 21 sabiex jistabbilixxu l-proporzjoni iktar kmieni tas-Sireni Stadju II l-ispejjeż ta' l-istallazzjoni biex jiġu merfugħa mill-Istat l-ieħor. Dan il-perċentwali għandu jiġi kkalkolat fuq il-bażi ta' l-iskala tar-riżorsi tal-VAT imħallsa mill-Istat l-ieħor tar-riżorsi għat-total tal-VAT tal-Komunitajiet Ewropej għas-snin finanzjarji ta' qabel li fihom l-ispejjeż neċessarji għall-istallazzjoni tas-Sireni Stadju II ġew inkorsi. Il-perċentwali tal-kontribuzzjonijiet għandu jkun is-suġġett ta' "nota ta' kreditu" għall-Istati msemmija fl-Artikolu 21 għall-ammont pro rata tas-sehem tagħhom kif ikkalkolata skond l-Artikolu 22. L-Istati l-oħra jistgħu jagħżlu li jallokaw l-ammont ikkonċernat lejn is-sehem tagħhom għall-estimi operattivi jew jitolbu rimborz.Artikolu 29Ir-Regolament Finanzjarju għandu japplika mutatis mutandis għall-implimentazzjoni tad-dħul u l-infiq meħtieġ biex jilaqa' għall-obbligazzjonijiet li jinħolqu taħt il-kuntratti msemmija fl-Artikolu 1 tad-Deċiżjoni tal-Kunsill tat-3 ta' Mejju 1999 għall-perjodu li baqa' tas-sena finanzjarja fejn dawn ir-Regolamenti jidħlu fis-seħħ.Artikolu 301. Dan ir-Regolament Finanzjarju għandu jkollu effett immedjatament.2. Għandu jiġi ppubblikati fil-Ġurnal Uffiċjali tal-Komunitajiet Ewropej.Magħmula fi Brussel, fit-3 ta' Mejju 1999.Għall-KunsillIl-PresidentJ. Fischer[1] Ara paġna 49 ta' dan il-Ġurnal Uffiċjali.[2] ĠU L 356, tal-31.12.1977, p. 1.--------------------------------------------------


title: Deċiżjoni tal-Kunsill tal-11 ta’ April 2016 li ġġedded il-Bord ta’ Tmexxija taċ-Ċentru Ewropew għall-Iżvilupp ta’ Taħriġ Vokazzjonali

text:
               19.4.2016

               MT

               Il-Ġurnal Uffiċjali tal-Unjoni Ewropea

               C 137/2

         DEĊIŻJONI TAL-KUNSILL
   tal-11 ta’ April 2016
   li ġġedded il-Bord ta’ Tmexxija taċ-Ċentru Ewropew għall-Iżvilupp ta’ Taħriġ Vokazzjonali
   (2016/C 137/02)
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta’ Frar 1975 li jwaqqaf Ċentru Ewropew għall-Iżvilupp ta’ Taħriġ Professjonali, u b’mod partikolari l-Artikolu 4 tiegħu (1),
   Wara li kkunsidra n-nomina sottomessa mill-Gvern Awstrijak,
   Wara li kkunsidra l-persuna nnominata ppreżentata lill-Kunsill mill-Kummissjoni rigward ir-rappreżentanti ta’ min Iħaddem,
   Billi:

               (1)

               Bid-Deċiżjoni tiegħu tal-14 ta’ Lulju 2015 (2) u tal-14 ta’ Settembru 2015 (3), il-Kunsill ħatar il-membri tal-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali għall-perijodu mit-18 ta’ Settembru 2015 sas-17 ta’ Settembru 2018.

               (2)

               Post ta’ membru fuq il-Bord ta’ Tmexxija taċ-Ċentru huwa disponibbli għall-Awstrija fil-kategorija tar-rappreżentanti tal-Gvern bħala riżultat tar-riżenja tas-Sur Reinhard NÖBAUER.

               (3)

               Post ta’ membru fuq il-Bord ta’ Tmexxija taċ-Ċentru fil-kategorija tar-rappreżentanti tal-organizzazzjonijiet ta’ Min Iħaddem sar vakanti għal Ċipru minħabba r-riżenja tas-Sur Michael PILIKOS.

               (4)

               Il-membri tal-Bord ta’ Tmexxija taċ-Ċentru msemmi hawn fuq għandhom jinħatru għall-bqija tal-mandat attwali, li jiskadi fis-17 ta’ Settembru 2018,

         IDDEĊIEDA KIF ĠEJ:
   Artikolu 1
   Il-persuni li ġejjin huma b’dan maħtura membri tal-Bord ta’ Tmexxija taċ-Ċentru Ewropew għall-Iżvilupp ta’ Taħriġ Vokazzjonali għall-bqija tal-mandat, li jiskadi fis-17 ta’ Settembru 2018:
   RAPPREŻENTANTI TAL-GVERN:

               AWSTRIJA

               Is-Sur Eduard STAUDECKER

         RAPPREŻENTANTI TAL-ORGANIZZAZZJONIJIET TA’ MIN IĦADDEM:

               ĊIPRU

               Is-Sur Michael ANTONIOU

         Artikolu 2
   Din id-Deċiżjoni għandha tiġi ppubblikata, għall-informazzjoni, f’Il-Ġurnal Uffiċjali tal-Unjoni Ewropea.

      Magħmul fil-Lussemburgu, il-11 ta’ April 2016.

            Għall-Kunsill

            Il-President

         M.H.P. VAN DAM

      (1)  ĠU L 39, 13.2.1975, p. 1.

      (2)  ĠU C 232, 16.7.2015, p. 2.

      (3)  ĠU C 305, 16.9.2015, p. 2.


title: Deċiżjoni tal-Kunsill 2014/449/PESK tal- 10 ta' Lulju 2014 dwar miżuri restrittivi fid-dawl tas-sitwazzjoni fis-Sudan t'Isfel

text:
               11.7.2014

               MT

               Il-Ġurnal Uffiċjali tal-Unjoni Ewropea

               L 203/100

         DEĊIŻJONI TAL-KUNSILL 2014/449/PESK
   tal-10 ta' Lulju 2014
   dwar miżuri restrittivi fid-dawl tas-sitwazzjoni fis-Sudan t'Isfel
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Billi:

               (1)

               Fit-18 ta' Lulju 2011, il-Kunsill adotta d-Deċiżjoni 2011/423/PESK (1).

               (2)

               Fl-20 ta' Jannar 2014, il-Kunsill ikkonkluda li għandhom jiġu kkunsidrati miżuri restrittivi mmirati kontra individwi li qed ixekklu l-proċess ta' paċi fis-Sudan t'Isfel, b'appoġġ għall-isforzi tal-Unjoni Afrikana (UA) u l-Awtorità Intergovernattiva tal-Iżvilupp (IGAD) u f'koordinazzjoni mill-qrib mas-sħab internazzjonali. Fis-17 ta' Marzu 2014 il-Kunsill tenna li kien lest jikkunsidra miżuri bħal dawn b'rabta mas-Sudan t'Isfel.

               (3)

               Il-Kunsill għadu serjament imħasseb dwar is-sitwazzjoni fis-Sudan t'Isfel. Għaldaqstant, għandhom jiġu imposti miżuri restrittivi mmirati lejn persuni li qed ixekklu l-proċess politiku fis-Sudan t'Isfel inkluż b'atti ta' vjolenza jew ksur ta' ftehimiet ta' waqfien mill-ġlied, kif ukoll persuni responsabbli għal ksur serju tad-drittijiet tal-bniedem fis-Sudan t'Isfel.

               (4)

               Għal raġunijiet ta' ċarezza, il-miżuri restrittivi mmirati lejn persuni li qed ixekklu l-proċess politiku fis-Sudan t'Isfel jew li huma responsabbli għal ksur serju tad-drittijiet tal-bniedem fis-Sudan t'Isfel, u l-miżuri restrittivi diġà imposti bid-Deċiżjoni tal-Kunsill 2011/423/PESK sa fejn dawn jirrigwardaw is-Sudan t'Isfel, għandhom jiġu integrati fi strument legali waħdieni,

         ADOTTA DIN ID-DEĊIŻJONI:
   Artikolu 1
   1.   Il-bejgħ, il-fornitura, it-trasferiment jew l-esportazzjoni ta' armamenti u materjal relatat ta' kull tip, inkluż l-armi u l-munizzjon, il-vetturi u t-tagħmir militari, it-tagħmir paramilitari u l-partijiet ta' rikambju għal dawk imsemmija qabel, lis-Sudan t'Isfel minn ċittadini ta' Stati Membri jew li ġejjin minn territorji ta' Stati Membri, jew l-użu ta' bastimenti jew ajruplani tal-bandiera tagħhom huma pprojbiti kemm jekk joriġinaw fit-territorji tagħhom jew le.
   2.   Huma wkoll ipprojbiti:

               (a)

               l-għoti, direttament jew indirettament, ta' għajnuna teknika, servizzi ta' senserija jew servizzi oħra relatati mal-oġġetti msemmijin fil-paragrafu 1 jew relatati mal-forniment, il-manifattura, il-manutenzjoni u l-użu ta' tali oġġetti, lil kwalunkwe persuna fiżika jew ġuridika, entità jew korp fi jew għall-użu fis-Sudan t'Isfel;

               (b)

               l-għoti, direttament jew indirettament, ta' finanzi jew għajnuna finanzjarja relatati mal-oġġetti msemmijin fil-paragrafu 1, inklużi b'mod partikolari għotjiet, self u assigurazzjoni tal-kreditu fuq l-esportazzjoni, kif ukoll assigurazzjoni jew riassigurazzjoni, għal kwalunkwe bejgħ, forniment, trasferiment jew esportazzjoni ta' tali oġġetti, jew għall-għoti ta' għajnuna teknika relatata, servizzi ta' senserija jew servizzi oħra lil kwalunkwe persuna fiżika jew ġuridika, entità jew korp fi jew għall-użu fis-Sudan t'Isfel;

               (c)

               il-parteċipazzjoni, xjentement u intenzjonalment, f'attivitajiet li l-oġġett jew l-effett tagħhom huwa ċ-ċirkonvenzjoni tal-miżuri msemmijin fil-punti (a) jew (b).

         Artikolu 2
   1.   L-Artikolu 1 ma għandux japplika għal:

               (a)

               il-bejgħ, il-forniment, it-trasferiment jew l-esportazzjoni ta' tagħmir militari mhux letali maħsub unikament għal użu umanitarju, ta' monitoraġġ tad-drittijiet tal-bniedem jew għal użu protettiv, jew għal programmi ta' bini ta' istituzzjonijiet imwettqa min-NU, l-UA, l-Unjoni Ewropea) jew l-Awtorità Intergovernattiva tal-Iżvilupp (IGAD), jew ta' materjal maħsub għal operazzjonijiet tal-Unjoni Ewropea, tan-NU u tal-UA għall-immaniġġar ta' kriżijiet;

               (b)

               il-bejgħ, il-forniment, it-trasferiment jew l-esportazzjoni ta' vetturi mhux tal-kumbattiment li ġew immanifatturati jew mgħammra b'materjali li jipprovdu protezzjoni ballistika, maħsuba unikament għal użu protettiv, fis-Sudan t'Isfel, minn persunal tal-Unjoni Ewropea u tal-Istati Membri tagħha fis-Sudan t'Isfel jew minn persunal tan-NU, l-UA jew l-IGAD;

               (c)

               l-għoti ta' għajnuna teknika, servizzi ta' senserija u servizzi oħra relatati mat-tagħmir jew il-programmi u operazzjonijiet imsemmijin fil-punt (a);

               (d)

               l-għoti ta' finanzi u għajnuna finanzjarja relatati mat-tagħmir jew il-programmi u operazzjonijiet imsemmijin fil-punt (a);

               (e)

               il-bejgħ, il-forniment, it-trasferiment jew l-esportazzjoni ta' tagħmir għat-tneħħija tal-mini u materjal użat f'operazzonijiet tat-tneħħija tal-mini;

               (f)

               il-bejgħ, il-forniment, it-trasferiment jew l-esportazzjoni ta' tagħmir militari mhux letali maħsub unikament għall-appoġġ tal-proċess ta' Riforma tas-Settur tas-Sigurtà fis-Sudan t'Isfel kif ukoll l-għoti ta' finanzi, għajnuna finanzjarja jew għajnuna teknika relatati ma' tali tagħmir;

         bil-kondizzjoni li tali kunsinni jkunu ġew approvati minn qabel mill-awtorità kompetenti tal-Istat Membru in kwistjoni.
   2.   L-Artikolu 1 ma għandux japplika għall-ilbies protettiv, inklużi ġkieket għall-flak u elmi militari, esportati temporanjament lejn is-Sudan t'Isfel mill-persunal tal-Unjoni Ewropea jew l-Istati Membri tagħha, mill-persunal tan-NU jew tal-IGAD, minn rappreżentanti tal-mezzi tax-xandir, ħaddiema umanitarji u ħaddiema mpjegati fl-iżvilupp u l-persunal assoċjat għall-użu personali tagħhom biss.
   3.   L-Istati Membri għandhom jikkunsidraw kunsinni taħt dan l-Artikolu fuq bażi ta' każijiet individwali, filwaqt li jqisu b'mod sħiħ il-kriterji stabbiliti fil-Pożizzjoni Komuni tal-Kunsill 2008/944/PESK (2). L-Istati Membri għandhom jeħtieġu salvagwardji xierqa kontra l-użu ħażin tal-awtorizzazzjonijiet mogħtija taħt dan l-Artikolu u, fejn xieraq, jagħmlu dispożizzjonijiet għal ripatrijazzjoni tat-tagħmir.
   Artikolu 3
   1.   L-Istati Membri għandhom jieħdu l-miżuri meħtieġa biex jipprevjenu d-dħul fi, jew transitu minn, it-territorji tagħhom ta' persuni li qed ixekklu l-proċess politiku fis-Sudan t'Isfel, inkluż permezz ta' atti ta' vjolenza jew ksur ta' ftehimiet ta' waqfien mill-ġlied, kif ukoll persuni responsabbli għal ksur serju tad-drittijiet tal-bniedem fis-Sudan t'Isfel, u persuni assoċjati magħhom, kif elenkati fl-Anness.
   2.   Il-paragrafu 1 ma għandux jobbliga lil Stat Membru jirrifjuta d-dħul fit-territorju tiegħu liċ-ċittadini tiegħu stess.
   3.   Il-paragrafu 1 għandu jkun mingħajr preġudizzju għall-każijiet fejn Stat Membru jkun marbut minn obbligu skont id-dritt internazzjonali, jiġifieri:

               (a)

               bħala pajjiż li jospita organizzazzjoni intergovernattiva internazzjonali;

               (b)

               bħala pajjiż li jospita konferenza internazzjonali msejħa minn, jew taħt il-patroċinju ta', in-NU;

               (c)

               skont ftehim multilaterali li jagħti privileġġi u immunitajiet; jew

               (d)

               skont it-Trattat ta' Konċiljazzjoni (il-Patt Lateran) tal-1929 konkluż mis-Santa Sede (l-Istat tal-Belt tal-Vatikan) u l-Italja.

         4.   Il-paragrafu 3 għandu jitqies bħala li japplika wkoll f'każijiet fejn Stat Membru jkun il-pajjiż ospitanti tal-Organizzazzjoni għas-Sigurtà u l-Kooperazzjoni fl-Ewropa (OSKE).
   5.   Il-Kunsill għandu jiġi infurmat kif meħtieġ fil-każijiet kollha fejn Stat Membru jagħti eżenzjoni skont il-paragrafi 3 jew 4.
   6.   L-Istati Membri jistgħu jagħtu eżenzjonijiet mill-miżuri imposti taħt il-paragrafu 1 meta l-ivvjaġġar ikun ġustifikat għal raġunijiet bżonn umanitarju urġenti, jew għal raġunijiet ta' attendenza għal laqgħat intergovernattivi u laqgħat promossi mill-Unjoni Ewropea jew ospitati minn Stat Membru li jkollu l-Presidenza attwali tal-OSKE, fejn isir djalogu politiku li jippromwovi b'mod dirett l-objettivi ta' politika tal-miżuri restrittivi, inklużi d-demokrazija, id-drittijiet tal-bniedem u l-istat tad-dritt fis-Sudan t'Isfel.
   7.   Stat Membru li jixtieq jagħti eżenzjonijiet imsemmija fil-paragrafu 6 għandu jinnotifika lill-Kunsill bil-miktub. L-eżenzjoni għandha titqies li ngħatat ħlief jekk membru wieħed jew aktar tal-Kunsill joġġezzjonaw bil-miktub fi żmien jumejn ta' xogħol minn meta tasal in-notifika dwar l-eżenzjoni proposta. Fil-każ li membru wieħed jew aktar tal-Kunsill joġġezzjonaw, il-Kunsill, li jaġixxi b'maġġoranza kwalifikata, jista' jiddeċiedi li jagħti l-eżenzjoni proposta.
   8.   Fil-każijiet fejn, skont il-paragrafi 3, 4, 6 u 7, Stat Membru jawtorizza d-dħul fi, jew it-transitu minn, it-territorju tiegħu tal-persuni elenkati fl-Anness, l-awtorizzazzjoni għandha tkun strettament limitata għall-iskop li għalih ingħatat u għall-persuni direttament ikkonċernati minn dan.
   Artikolu 4
   1.   Il-fondi u r-riżorsi ekonomiċi kollha li jappartjenu għal, huma proprjetà ta', miżmuma jew kontrollati minn persuni li qed ixekklu l-proċess politiku fis-Sudan t'Isfel, inkluż b'atti ta' vjolenza jew ksur ta' ftehimiet ta' waqfien mill-ġlied, kif ukoll persuni responsabbli għal ksur serju ta' drittijiet tal-bniedem fis-Sudan t'Isfel, u persuni fiżiċi jew ġuridiċi, entitajiet jew korpi assoċjati magħhom, kif elenkati fl-Anness, għandhom jiġu ffriżati.
   2.   L-ebda fondi jew riżorsi ekonomiċi ma għandhom isiru disponibbli, direttament jew indirettament, lil jew għall-benefiċċju ta' persuni fiżiċi jew ġuridiċi, entitajiet jew korpi elenkati fl-Anness.
   3.   L-awtorità kompetenti ta' Stat Membru tista' tawtorizza r-rilaxx ta' ċerti fondi jew riżorsi ekonomiċi ffriżati, jew li ċerti fondi jew riżorsi ekonomiċi jsiru disponibbli, taħt il-kondizzjonijiet li hi tqis xierqa, wara li tkun iddeterminat li l-fondi jew ir-riżorsi ekonomiċi kkonċernati huma:

               (a)

               meħtieġa biex jiġu sodisfatti l-ħtiġijiet bażiċi tal-persuni elenkati fl-Anness u l-membri tal-familja dipendenti minnhom, inklużi pagamenti għal ikel, kera jew garanziji ipotekarji, mediċini u trattament mediku, taxxi, primjums tal-assigurazzjoni, u ħlasijiet ta' servizzi pubbliċi;

               (b)

               maħsuba esklużivament għall-pagament ta' onorarji professjonali raġonevoli u għar-rimborż tal-ispejjeż imġarrba assoċjati mal-provvista ta' servizzi legali;

               (c)

               maħsuba esklużivament għall-pagament ta' tariffi jew imposti ta' servizzi għaż-żamma jew il-manutenzjoni regolari ta' fondi jew riżorsi ekonomiċi ffriżati; jew

               (d)

               meħtieġa għal spejjeż straordinarji, bil-kondizzjoni li l-awtorità kompetenti tkun innotifikat lill-awtoritajiet kompetenti tal-Istati Membri l-oħrajn u lill-Kummissjoni bir-raġunijiet li għalihom tqis li għandha tingħata awtorizzazzjoni speċifika, għall-inqas ġimagħtejn qabel l-awtorizzazzjoni.

         L-Istat Membru kkonċernat għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt dan il-paragrafu.
   4.   B'deroga mill-paragrafu 1, l-awtoritajiet kompetenti ta' Stat Membru jistgħu jawtorizzaw ir-rilaxx ta' ċerti fondi jew riżorsi ekonomiċi ffriżati, bil-kondizzjoni li jintlaħqu l-kondizzjonijiet li ġejjin:

               (a)

               il-fondi jew riżorsi ekonomiċi jkunu s-suġġett ta' sentenza arbitrali mogħtija qabel id-data li fiha l-persuna fiżika jew ġuridika, l-entità jew il-korp imsemmijin fil-paragrafu 1 ikunu ġew elenkati fl-Anness, jew ta' deċiżjoni ġudizzjarja jew amministrattiva mogħtija fl-Unjoni, jew deċiżjoni ġudizzjarja li tkun eżegwibbli fl-Istat Membru konċernat, qabel jew wara dik id-data;

               (b)

               il-fondi jew ir-riżorsi ekonomiċi ser jintużaw esklużivament biex jiġu sodisfatti pretensjonijiet garantiti minn tali deċiżjoni jew rikonoxxuti bħala validi f'tali deċiżjoni, fil-limiti stabbiliti mil-liġijiet u r-regolamenti applikabbli li jirregolaw id-drittijiet ta' persuni li jkollhom dawn il-pretensjonijiet;

               (c)

               id-deċiżjoni ma tkunx għall-benefiċċju ta' persuna fiżika jew ġuridika, entità jew korp elenkat fl-Anness; u

               (d)

               ir-rikonoxximent tad-deċiżjoni ma jmurx kontra l-politika pubblika fl-Istat Membru kkonċernat.

         L-Istat Membru kkonċernat għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt dan il-paragrafu.
   5.   Il-paragrafu 1 ma għandux iżomm lil persuna fiżika jew ġuridika, entità jew korp elenkat milli jagħmel pagament dovut taħt kuntratt li daħal għalih qabel id-data li fiha din il-persuna fiżika jew ġuridika, l-entità jew il-korp ikun ġie elenkat fl-Anness, sakemm l-Istat Membru kkonċernat ikun iddetermina li l-pagament ma jiġix riċevut, direttament jew indirettament, minn persuna fiżika jew ġuridika, entità jew korp imsemmijin fil-paragrafu 1.
   6.   Il-paragrafu 2 ma għandux japplika għaż-żieda ma' kontijiet iffriżati ta':

               (a)

               imgħax jew dħul ieħor fuq dawk il-kontijiet;

               (b)

               pagamenti dovuti taħt kuntratti, ftehimiet jew obbligi li ġew konklużi jew li rriżultaw qabel id-data li fiha dawk il-kontijiet saru soġġetti għall-miżuri previsti fil-paragrafi 1 u 2; jew

               (c)

               pagamenti dovuti taħt deċiżjonijiet ġudizzjarji, amministrattivi jew arbitrali li ngħataw fl-Unjoni jew li huma eżegwibbli fl-Istat Membru kkonċernat,

         dment li kwalunkwe tali imgħax, qligħ u pagamenti oħrajn jibqgħu soġġetti għall-miżuri previsti fil-paragrafu 1.
   Artikolu 5
   1.   Il-Kunsill, filwaqt li jaġixxi fuq proposta minn Stat Membru jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jiddeċiedi li jistabbilixxi u jemenda l-lista fl-Anness.
   2.   Il-Kunsill għandu jikkomunika d-deċiżjoni msemmija fil-paragrafu 1, inklużi r-raġunijiet għall-elenkar, lill-persuna fiżika jew ġuridika, entità jew korp ikkonċernat, jew direttament, jekk l-indirizz ikun magħruf, jew permezz tal-pubblikazzjoni ta' avviż, li tipprovdi lil tali persuna, entità jew korp b'opportunità li jippreżentaw osservazzjonijiet.
   3.   Fejn jiġu ppreżentati osservazzjonijiet jew provi sostanzjali ġodda, il-Kunsill għandu jirrivedi d-deċiżjoni msemmija fil-paragrafu 1 u jinforma lill-persuna fiżika jew ġuridika, entità jew korp ikkonċernati kif meħtieġ.
   Artikolu 6
   1.   L-Anness għandu jinkludi r-raġunijiet għaliex il-persuni msemmijin fl-Artikolu 3(1) u l-Artikolu 4(1) ġew elenkati.
   2.   L-Anness għandu jinkludi wkoll, meta tkun disponibbli, l-informazzjoni meħtieġa biex jiġu identifikati l-persuni kkonċernati. Din l-informazzjoni tista' tinkludi ismijiet, inklużi psewdonimi, id-data u l-post tat-twelid, in-nazzjonalità, in-numri tal-passaport u tal-karta tal-identità, is-sess, l-indirizz, jekk ikun magħruf, u l-funzjoni jew il-professjoni. Fir-rigward ta' persuni ġuridiċi, entitajiet jew korpi, tali informazzjoni tista' tinkludi ismijiet, il-post u d-data tar-reġistrazzjoni, in-numru tar-reġistrazzjoni u l-post tan-negozju.
   Artikolu 7
   Sabiex l-impatt tal-miżuri stipulati f'din id-Deċiżjoni jkun kemm jista' jkun qawwi, l-Unjoni għandha tħeġġeġ lill-Istati terzi biex jadottaw miżuri restrittivi simili għal dawk previsti f'din id-Deċiżjoni.
   Artikolu 8
   Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Din id-Deċiżjoni għandha tapplika sat-12 ta' Lulju 2015.
   Din id-Deċiżjoni għandha tinżamm taħt reviżjoni kontinwa. Hija għandha tiġġedded, jew tiġi emendata skont il-każ, jekk il-Kunsill iqis li l-għanijiet tagħha ma ntlaħqux.

      Magħmul fi Brussell, l-10 ta' Lulju 2014.

            Għall-Kunsill

            Il-President

         S. GOZI

      (1)  Deċiżjoni tal-Kunsill 2011/423/PESK tat-18 ta' Lulju 2011 dwar miżuri restrittivi kontra s-Sudan u s-Sudan t'Isfel u li tħassar il-Pożizzjoni Komuni 2005/411/PESK (ĠU L 188, 19.7.2011, p. 20).

      (2)  Pożizzjoni Komuni tal-Kunsill 2008/944/PESK tat-8 ta' Diċembru 2008 li tiddefinixxi regoli komuni li jirregolaw il-kontroll ta' esportazzjonijiet ta' teknoloġija u tagħmir militari (ĠU L 335, 13.12.2008, p. 99).

      ANNESS
      Lista tal-persuni fiżiċi jew ġuridiċi, entitajiet jew korpi msemmijin fl-Artikoli 3 u 4.

                  Isem

                  Informazzjoni ta' identifikazzjoni

                  Raġunijiet

                  Data tal-elenkar

                  1.

                  Santino DENG
                  (magħruf ukoll bħala: Santino Deng Wol)

                  Kmandant tat-tielet Diviżjoni tal-Fanterija tal-Armata għal-Liberazzjoni tal-Poplu tas-Sudan (SPLA)

                  Santino Deng huwa kmandant tat-tielet Diviżjoni tal-Fanterija tal-SPLA li ħa sehem fl-akkwist mill-ġdid ta' Bentiu f'Mejju 2014. Santino Deng huwa għalhekk responsabbli għal ksur tal-Ftehim ta' Waqfien mill-Ġlied tat-23 ta' Jannar.

                  11.7.2014

                  2.

                  Peter GADET
                  (magħruf ukoll bħala: Peter Gatdet Yaka; Peter Cadet; Peter Gadet Yak; Peter Gadet Yaak: Peter Gatdet Yaak; Peter Gatdet; Peter Gatdeet Yaka)

                  Mexxej tal-milizzja Nuer, li hija kontra l-gvern
                  Post tat-twelid: Mayom County Unity State

                  Peter Gadel huwa l-mexxej tal-milizzja Nuer kontra l-gvern li wettqet attakk fuq Bentiu fil-15 — 17 ta' April 2014, bi ksur tal-Ftehim ta' Waqfien mill-Ġlied tat-23 ta' Jannar. L-attakk wassal għall-qtil ta' aktar minn 200 membru tal-popolazzjoni ċivili. Peter Gadet hu għalhekk responsabbli għall-instigar ta' ċiklu ta' vjolenza, b'hekk ostakola l-proċess politiku fis-Sudan t'Isfel, u għal ksur serju tad-drittijiet tal-bniedem.

                  11.7.2014


title: Id-Deċiżjoni tal-Kummissjoni ta’ l-14 ta’ Diċembru 2001 dwar ir-rikonoxximent tal-ħames faċilitajiet tat-testijiet Iżraeljani li nstabu li huma konformi mal-ħtiġiet tal-prattika tajba tal-laboratorju (GLP) fir-rigward ta’ l-oqsma ta’ l-esperjenza rispettiva tagħhom

text:
Avviż Legali Importanti

|

32002D0228

Official Journal L 075 , 16/03/2002 P. 0068 - 0069

		Id-Deċiżjoni tal-Kummissjonita’ l-14 ta’ Diċembru 2001dwar ir-rikonoxximent tal-ħames faċilitajiet tat-testijiet Iżraeljani li nstabu li huma konformi mal-ħtiġiet tal-prattika tajba tal-laboratorju (GLP) fir-rigward ta’ l-oqsma ta’ l-esperjenza rispettiva tagħhom(2002/228/KE)IL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunità Ewropea,Wara li kkunsidrat id-Deċiżjoni tal-Kunsill 1999/662/KE tad-19 ta’ Lulju 1999 li tikkonċerna l-konklużjoni tal-Ftehim dwar ir-rikonoxximent reċiproku tal-prinċipji tal-OECD tal-prattika tajba tal-laboratorju (GLP) u tal-koNformità tal-programmi tal-monitoraġġ, bejn il-Komunità Ewropea u l-Istat ta’ l-Iżrael [1], u partikolarment l-Artikolu 3(1) tiegħu,Wara li kkonsultat lill-Kumitat Speċjali maħtur mill-Kunsill,Billi:(1) B’segwiment ta’ l-ispezzjonijiet imwettqa mill-ispetturi nnominati tal-KE bejn it-28 ta’ Marzu 1996 u l-1 ta’ Jannar 2000, b’konformità ma’ l-Artikolu 12 tal-Ftehim dwar ir-rikonoxximent reċiproku tal-prinċipji tal-OECD tal-prattika tajba tal-laboratorju (GLP) u dwar il-konformità tal-programmi tal-monitoraġġ, bejn il-Komunità Ewropea u l-Istat ta’ l-Iżrael, ħames faċilitajiet tat-testijiet Iżraeljani nstabu li kienu konformi mal-ħtiġiet tal-GLP fl-oqsma ta’ l-esperjenzi rispettivi tagħhom.(2) B’konformità ma l-Artikolu 12 tal-Ftehim, il-ħames faċilitajiet tat-testijiet imsemmija hawn fuq għandhom ikunu rikonoxxuti mill-Komunità.IDDEĊIDIET KIF ĠEJ:Artikolu unikuIl-Komunità b’dan tirrikonoxxi l-ħames faċilitajiet tat-testijiet Iżraeljani referuti fl-Anness bħala li huma konformi mal-GLP fl-oqsma ta’ l-esperjenzi rispettivi tagħhom.Magħmula fi Brussel, fl-14 ta’ Diċembru 2001.Għall-KummissjoniPascal LamyMembru tal-Kummissjoni[1] ĠU L 263, tad-9.10.1999, pġ. 6.--------------------------------------------------ANNESSIl-faċilitajiet tat-testijiet Iżraeljani li nstabu li huma konformi mal-GLP/PTL fil-qasam ta’ l-esperjenza tagħhomAgan Chemical Manufacturers LtdAnalytical Laboratory77102 Ashdod,IsraelQasam ta’ l-esperjenza Iżraeljana: It-testijiet fiżiċi-kemikaliAminolab LtdAnalytical Laboratory ServicesWeizmann Science Park76326 Rehovot,IsraelQasam ta’ l-esperjenza Iżraeljana: Il-kemistrija analitika u klinikaAnalyst Research LaboratoriesHamanov Street 376111 Rehovot,IsraelQasam ta’ l-esperjenza Iżraeljana: It-testijiet fiżiċi-kemikali u il-kemistrija analitika u klinikaHarlan Biotech Israel LtdKiryat Weizmann,Building 13B76326 Rehovot,IsraelQasam ta’ l-esperjenza Iżraeljana: Studji tat-tossiċitàMakteshim Chemical Works LtdPhysicochemical Research84100 Beer Sheva,IsraelQasam ta’ l-esperjenza Iżraeljana: It-testijiet fiżiċi-kemikali--------------------------------------------------


title: Deċiżjoni tal-Kummissjoni (UE) 2015/163 tal- 21 ta' Novembru 2014 dwar il-kompatibbiltà mal-liġi tal-Unjoni tal-miżuri li għandhom jittieħdu mill-Polonja skont l-Artikolu 14 tad-Direttiva 2010/13/UE dwar il-koordinazzjoni ta' ċerti dispożizzjonijiet stabbiliti bil-liġi, b'regolament jew b'azzjoni amministrattiva fi Stati Membri dwar il-forniment ta' servizzi tal-media awdjoviżiva (Direttiva dwar is-Servizzi tal-Media awdjoviżiva)

text:
               3.2.2015

               MT

               Il-Ġurnal Uffiċjali tal-Unjoni Ewropea

               L 27/37

         DEĊIŻJONI TAL-KUMMISSJONI (UE) 2015/163
   tal-21 ta' Novembru 2014
   dwar il-kompatibbiltà mal-liġi tal-Unjoni tal-miżuri li għandhom jittieħdu mill-Polonja skont l-Artikolu 14 tad-Direttiva 2010/13/UE dwar il-koordinazzjoni ta' ċerti dispożizzjonijiet stabbiliti bil-liġi, b'regolament jew b'azzjoni amministrattiva fi Stati Membri dwar il-forniment ta' servizzi tal-media awdjoviżiva (Direttiva dwar is-Servizzi tal-Media awdjoviżiva)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2010/13/UE tal-Parlament Ewropew u tal-Kunsill tal-10 ta' Marzu 2010 dwar il-koordinazzjoni ta' ċerti dispożizzjonijiet stabbiliti bil-liġi, b'regolament jew b'azzjoni amministrattiva fi Stati Membri dwar il-forniment ta' servizzi tal-media awdjoviżiva (Direttiva dwar is-Servizzi tal-Media awdjoviżiva) (1), u b'mod partikolari l-Artikolu 14(2) tagħha,
   Wara li kkunsidrat l-opinjoni tal-Kumitat imwaqqaf skont l-Artikolu 29 tad-Direttiva 2010/13/UE,
   Billi:

               (1)

               B'ittra tad-19 ta' Awwissu 2014, il-Polonja nnotifikat lill-Kummissjoni dwar ċerti miżuri li għandhom jittieħdu skont l-Artikolu 14(1) tad-Direttiva 2010/13/UE.

               (2)

               Il-Kummissjoni vverifikat, fi żmien tliet xhur minn din in-notifika, li dawn il-miżuri huma kumpatibbli mal-liġi tal-Unjoni, b'mod partikulari fir-rigward tal-proporzjonalità tal-miżuri u t-trasparenza tal-proċedura ta' konsultazzjoni nazzjonali.

               (3)

               Fl-istħarriġ tal-miżuri, il-Kummissjoni qieset id-dejta disponibbli dwar is-suq awdjoviżiv Pollakk, b'mod partikolari fir-rigward tal-impatt fuq is-suq televiżiv.

               (4)

               Il-lista tal-avvenimenti ta' importanza maġġuri għas-soċjetà ġiet elenkata mill-Polonja b'mod ċar u trasparenti, wara konsultazzjoni estensiva.

               (5)

               Abbażi ta' evidenza dettaljata u ta' ċifri dwar l-għadd ta' telespettaturi mwassla mill-awtoritajiet Pollakki, is-servizzi tal-Kummissjoni vverfikaw li l-lista ta' avvenimenti nominati li ġiet elenkata skont l-Artikolu 14(1) tad-Direttiva 2010/13/UE ssodisfat talanqas tnejn mill-kriterji li ġejjin li jitqiesu bħala indikaturi affidabbli tal-importanza tal-avvenimenti fis-soċjetà: (i) dwarhom hemm reżonanza ġenerali u speċjali fi ħdan l-Istat Membru, u mhumiex sinifikanti biss għal dawk li normalment isegwu l-isport jew l-attività konċernata; (ii) għandhom importanza kulturali distinta u ġeneralment rikonoxxuta għall-popolazzjoni fl-Istat Membru, b'mod partikulari bħala katalist għall-identità kulturali; (iii) l-involviment tat-tim nazzjonali fl-avveniment ikkonċernat fil-kuntest ta' kompetizzjoni jew turnew ta' importanza internazzjonali; u (iv) il-fatt li dak l-avveniment kien tradizzjonalmnent imxandar mingħajr pagament fuq it-televiżjoni u kellu udjenzi kbar.

               (6)

               Il-lista nnotifikata ta' avvenimenti ta' importanza maġġuri għas-soċjetà fiha kemm l-avvenimenti li diġà huma fil-lista statutorja prevista mill-Artikolu 20b tal-Att dwar ix-Xandir tad-29 ta' Diċembru 1992, kif immodifikat bl-Att tal-31 ta' Marzu 2000, kif ukoll avvenimenti oħrajn li huma parti minn abbozz ta' regolament tal-Kunsill tax-Xandir għal-lista ta' avvenimenti maġġuri. Għadd ta' avvenimenti nominati, bħall-Logħob Olimpiku tas-sajf u tax-xitwa, il-finali u s-semifinali tat-Tazza tad-Dinja tal-Futbol u l-Kampjonat tal-Futbol Ewropew, huma ġeneralment meqjusa bħala avvenimenti ta' importanza maġġuri għas-soċjetà. Il-lista tinkludi wkoll partiti tal-futbol oħrajn fi ħdan dawk l-avvenimenti, inkluż l-logħob fil-fażi tal-kwalifikazzjoni, li fihom huwa involut it-tim nazzjonali Pollakk. Kif intwera mill-awtoritajiet Pollakki, dawn l-avvenimenti jsegwuhom udjenzi televiżivi kbar u tradizzjonalment jixxandru fuq kanali televiżivi mingħajr pagament. Barra minn hekk, dawn l-avvenimenti għandhom reżonanza ġenerali u speċjali fil-Polonja, għax huma partikolarment popolari mal-pubbliku ġenerali, mhux biss ma' dawk li normalment isegwu avvenimenti sportivi. Apparti dan, xi partiti tat-Tazza tad-Dinja u tal-Kampjonat tal-Futbol Ewropew, inklużi partiti mill-fażi ta' kwalifikazzjoni, jinvolvu lit-tim nazzjonali Pollakk.

               (7)

               Dawn il-partiti tal-futbol oħrajn fit-turnej uffiċjali, iċ-Champions League u t-Tazza UEFA li fihom jilgħab it-tim nazzjonali Pollakk jew xi klabb Pollakk, jiġbdu lejhom udjenzi televiżivi kbar u tradizzjonalment jixxandru fuq kanali televiżivi mingħajr pagament filwaqt li għandhom reżonanza ġenerali u speċjali fil-Polonja.

               (8)

               Il-partiti tal-kampjonat dinji u dak Ewropew tal-volleyball kemm tal-irġiel kif ukoll tan-nisa li fihom jieħu sehem it-tim nazzjonali Pollakk, inklużi t-turnej ta' kwalifikazzjoni u l-League Dinji tal-volleyball tal-irġiel, jiġbdu lejhom udjenzi televiżivi kbar u tradizzjonalment jixxandru fuq kanali televiżivi mingħajr pagament. Barra minn hekk, dawn jiġġeneraw interess estensiv u partikolari fil-Polonja, anki f'udjenzi li mhux soltu jsegwu din id-dixxiplina sportiva. Jinvolvu wkoll tim nazzjonali f'turnew internazzjonali ta' importanza ewlenija. Dan l-interess jitqawwa mill-fatt li l-parteċipanti Pollakki għamlu kisbiet sinifikanti f'dawn it-turnej.

               (9)

               Is-semifinali u l-finali tal-kampjonat dinji u dak Ewropew tal-handball tal-irġiel, apparti li jiġbdu lejhom udjenzi televiżivi kbar u tradizzjonalment jixxandru fuq kanali televiżivi b'xejn, jiġġeneraw interess estensiv u partikolari fil-Polonja, anki f'udjenzi li mhux soltu jsegwu din id-dixxiplina sportiva. Kompetizzjonijiet oħra matul is-semifinali u l-finali tal-kampjonat dinji u dak Ewropew tal-handball tal-irġiel, li fihom jieħu sehem it-tim nazzjonali Pollakk ukoll jiġbdu lejhom udjenzi televiżivi kbar u tradizzjonalment jixxandru fuq kanali televiżivi mingħajr pagament. Barra minn hekk, dawn jiġġeneraw interess estensiv u partikolari fil-Polonja, anki f'udjenzi li mhux soltu jsegwu din id-dixxiplina sportiva. Dawn jinvolvu wkoll tim nazzjonali f'tournament internazzjonali ta' importanza ewlenija fejn il-parteċipanti Pollakki għamlu kisbiet sinifikanti.

               (10)

               Il-Kampjonat Dinji tal-Iski Nordiku, l-avvenimenti tat-Tazza tad-Dinja tal-Iski Jumping u l-avvenimenti tat-Tazzi tad-Dinja tal-Iski Cross-Country, apparti li jiġbdu lejhom udjenzi televiżivi kbar u tradizzjonalment jixxandru fuq kanali televiżivi b'xejn, jiġġeneraw interess estensiv u partikolari fil-Polonja, anki f'udjenzi li mhux soltu jsegwu din id-dixxiplina sportiva. Dawn jinvolvu wkoll it-tim nazzjonali Pollakk f'turnew internazzjonali ta' importanza ewlenija fejn il-parteċipanti Pollakki għamlu kisbiet sinifikanti.

               (11)

               Il-Kampjonat Dinji tal-Atletika jsegwuh udjenzi televiżivi kbar u tradizzjonalment jixxandru fuq kanali televiżivi mingħajr pagament. Minbarra dan, iħalli reżonanza speċjali u estensiva fil-Polonja, anki f'udjenzi li mhux soltu jsegwu d-dixxiplini li jiġu rrappreżentati f'dan l-avveniment. Il-kompetituri Pollakki għamlu kisbiet sinifikanti fil-pole vault, ix-shot put u t-tfigħ tad-diskus.

               (12)

               B'qies tal-modalitajiet li skonthom jixxandru dawk l-avvenimenti ta' importanza maġġuri għas-soċjetà, id-definizzjoni ta' “xandar kwalifikanti”, ir-rwol tal-Kunsill tax-Xandir fil-mekkaniżmu tar-riżoluzzjoni tat-tilwim f'każ ta' tilwimiet tul l-implimentazzjoni tal-miżuri, u d-data prevista għad-dħul fis-seħħ tal-miżuri Pollakki finali (12-il xahar wara l-pubblikazzjon f'Il-Ġurnal Uffiċjali tal-Unjoni Ewropea), il-miżuri deżinjati ma jmorrux lil hinn minn dak li hu meħtieġ għall-kisba tal-mira segwita, jiġifieri l-protezzjoni tad-dritt tal-informazzjoni u l-aċċess estensiv tal-pubbliku għall-kopertura televiżiva ta' avvenimenti nazzjonali u mhux nazzjonali ta' importanza maġġuri għas-soċjetà. Għaldaqstant, jista' jiġi konkluż li l-effetti tad-dritt tal-proprjetà, kif previsti fl-Artikolu 17 tal-Karta Ewropea tad-Drittijiet Fundamentali, ma jmorrux lil hinn minn dak li hu intrinsikament marbut mal-inklużjoni tal-avveniment fil-lista prevista fl-Artikolu 14(1) tad-Direttiva 2010/13/UE.

               (13)

               Għall-istess raġunijiet, il-miżuri Pollakki, minħabba r-raġuni prevalenti ta' interess pubbliku sabiex jiġi żgurat l-aċċess pubbliku wiesa' għax-xandiriet ta' avvenimenti ta' importanza maġġuri għas-soċjetà, jidhru proporzjonali sabiex tiġi ġġustifikata deroga mill-prinċipju fundamentali tal-liberta li jiġu pprovduti servizzi kif stipulat fl-Artikolu 56 tal-Ftehim dwar il-Funzjonament tal-Unjoni Ewropea (TFUE). Barra minn hekk, il-miżuri Pollakki ma jikkostitwixx l-ebda diskriminazzjoni jew esklużjoni mis-suq kontra xi xandara, detenturi tad-drittijiet jew operaturi ekonomiċi oħra ta' Stati Membri oħra.

               (14)

               Il-miżuri deżinjati huma kompatibbli wkoll mar-regoli tal-kompetizzjoni tal-Unjoni sakemm id-definizzjoni tax-xandara kwalifikanti għax-xandir tal-avvenimenti elenkati tkun imsejsa fuq kriterji oġġettivi, biex jippermettu kompetizzjoni reali u potenzjali għall-akkwist tad-drittijiet biex jixxandru dawn l-avvenimenti. Barra minn hekk, l-għadd ta' avvenimenti deżinjati mhuwiex tant sproporzjonat li jwassal għal distorzjoni tal-kompetizzjoni fis-swieq downstream tat-televiżjoni mingħajr pagament u tat-televiżjoni bi pagament. Għaldaqstant, jista' jitqies li l-effetti tal-libertà tal-kompetizzjoni ma jmorrux lil hinn minn dak li hu intrinsikament marbut mal-inklużjoni tal-avveniment fil-lista prevista fl-Artikolu 14(1) tad-Direttiva 2010/13/UE.

               (15)

               Il-Kummissjoni għarrfet lill-Istati Membri l-oħra dwar il-miżuri li se jittieħdu mill-Polonja u ppreżentat ir-riżultati tal-verifika tagħha lill-Kumitat imwaqqaf skont l-Artikolu 29 tad-Direttiva 2010/13/UE. Il-Kumitat adotta opinjoni favorevoli.

         IDDEĊIDIET KIF ĠEJ:
   Artikolu Uniku
   (1)   Il-miżuri li għandhom jittieħdu mill-Polonja, skont l-Artikolu 14(1) tad-Direttiva 2010/13/UE, u nnotifikati lill-Kummissjoni skont l-Artikolu 14(2) ta' dik id-Direttiva, huma kompatibbli mal-Liġi tal-Unjoni.
   (2)   Il-miżuri, kif mittieħda mill-Polonja, għandhom jiġu ppubblikati f'Il-Ġurnal Uffiċjali tal-Unjoni Ewropea.

      Magħmul fi Brussell, il-21 ta' Novembru 2014.

            Għall-Kummissjoni

         Günther OETTINGER

            Membru tal-Kummissjoni

      (1)  ĠU L 95, 15.4.2010, p. 1.

      ANNESS

         Pubblikazzjoni skont l-Artikolu 14 tad-Direttiva 2010/13/UE dwar il-koordinazzjoni ta' ċerti dispożizzjonijiet stabbiliti bil-liġi, b'regolament jew b'azzjoni amministrattiva fi Stati Membri dwar il-forniment ta' servizzi tal-media awdjoviżiva (Direttiva dwar is-Servizzi tal-Media Awdjoviżiva).

      Il-miżuri mittieħda mill-Polonja, li għandhom jiġu pppubblikati skont l-Artikolu 14 tad-Direttiva 2010/13/UE, huma stipulati fl-estratti li ġejjin mill-Att dwar ix-Xandir tad-29 ta' Diċembru 1992 (Ġurnal tal-Liġijiet 43/2011, partita 226, kif emendat) u r-Regolament tal-Kunsill Nazzjonali tax-Xandir tas-17 ta' Novembru 2014 li jistabbilixxi lista ta' avvenimenti maġġuri:

            “L-Att dwar ix-Xandir tad-29 ta' Diċembru 1992

            Artikolu 20b

                     1.

                     Xandar televiżiv jista' jxandar bi trażmissjoni diretta avveniment ta' importanza maġġuri għas-soċjetà, minn hawn 'il quddiem imsejjaħ 'avveniment maġġuri', biss:

                                 (1)

                                 fuq kanal (servizz ta' programmi) nazzjonali, kif imsemmi f'dan l-Att jew fil-liċenzja tax-xandir tiegħu, b'mod li jkun jista' jiġi segwit kompletament mingħajr pagament għajr għall-miżati tal-liċenzja kif imsemmija fl-Att tal-Miżati tal-Liċenzji tal-21 ta' April 2005 u l-miżati bażiċi miżmuma mill-operaturi tan-netwerks tal-kejbil, jew

                                 (2)

                                 jekk l-istess avveniment ikun qed jiġi trażmess mix-xandar ta' kanal li jissodisfa l-kundizzjonijiet speċifikati fis-subparagrafu 1, b'kuntrat max-xandar li jkun kiseb id-drittijiet tax-xandir għall-avveniment inkwistjoni, jew ma kwalunkwe parti awtorizzata oħra, bla ħsara għad-dispożizzjonijiet tal-paragrafu 6.

                     2.

                     Fid-dawl tal-livell għoli ta' interess pubbliku, l-avvenimenti li ġejjin għandhom, fost oħrajn, jitqiesu bħala avvenimenti maġġuri:

                                 (1)

                                 il-Logħob Olimpiku tas-sajf u tax-xitwa;

                                 (2)

                                 is-semifinali u l-finali tal-Kampjonati Dinjin u Ewropej tal-futbol u kwalunkwe partiti oħra f'dawk l-avvenimenti li jinvolvu lit-tim nazzjonali Pollakk, inklużi l-partiti ta' kwalifikazzjoni;

                                 (3)

                                 partiti oħra li jinvolvu lit-tim tal-futbol nazzjonali Pollakk f'turnej uffiċjali, u l-partiti taċ-Champions League u tat-Tazza UEFA li jinvolvu lill-klabbs Pollakki.

                     3.

                     Il-Kunsill Nazzjonali jista' jadotta regolament li jistabbilixxi lista ta' avvenimenti maġġuri oħrajn għajr dawk speċifikati fil-paragrafu 2, b'kunsiderazzjoni tal-livell tal-interess pubbliku f'dawk l-avvenimenti u s-sinifikat tagħhom fil-ħajja soċjali, ekonomika u politika.

                     4.

                     Jekk avveniment maġġuri jinkludi aktar minn parti waħda, kull parti għandha titqies bħala avveniment maġġuri.

                     5.

                     Il-paragrafu 1 għandu japplika għal kopertura ffilmjata mxandra wara jekk id-dewmien sakemm jixxandar avveniment maġġuri ma jaqbiżx l-24 siegħa u jseħħ minħabba raġunijiet importanti, notevolment:

                                 (1)

                                 jekk l-avveniment inkwistjoni jkun se jseħħ bejn nofs il-lejl u s-06:00 ħin tal-Polonja;

                                 (2)

                                 jekk avvenimenti maġġuri jew partijiet minnhom ikunu qed iseħħu fl-istess ħin.

                     6.

                     Il-paragrafu 1 ma għandux japplika jekk ix-xandar ikun jista' juri li l-ebda xandar ta' servizz ta' programmi li jissodisfa l-kundizzjonijiet speċifikati fil-paragrafu 1(1) ma ried jikkonkludi kuntratt għall-forniment tal-kopertura skont il-paragrafu 1(2).

                     7.

                     Il-Kunsill Nazzjonali tax-Xandier jista', kif previst fi ftehimiet internazzjonali li jorbtu lill-Polonja, jadotta regolament li jistabbilixxi:

                                 (1)

                                 listi ta' avvenimenti meqjusa li huma avvenimenti importanti minn pajjiżi Ewropej oħrajn;

                                 (2)

                                 regoli li jigvernaw l-eżerċizzju ta' drittijiet esklussivi tax-xandir televiżiv għall-avvenimenti msemmija fis-subparagrafu 1 sabiex jiġi żgurat li l-eżerċizzju tat-tali drittijiet mix-xandara li huma suġġetti għal dan l-Att ma jċaħħadx lit-telespettaturi fil-pajjiż ikkonċernat mill-possibbiltà li jirċievu kopertura ta' dawk l-avvenimenti skont ir-regoli stabbiliti minn dak il-pajjiż b'konformità mal-liġi internazzjonali.”

      ĠURNAL TAL-LIĠIJIET
      TAR-REPUBBLIKA TAL-POLONJA

         Varsavja, it-3 ta' Diċembru 2014

         Partita 1705

         REGOLAMENT

         TAL-KUNSILL NAZZJONALI TAX-XANDIR

         tas-17 ta' Novembru 2014

         li jistabbilixxi lista ta' avvenimenti maġġuri

      Id-dispożizzjonijiet li ġejjin huma previsti fl-Artkolu 20b(3) tal-Att dwar ix-Xandir tad-29 ta' Diċembru 1992 (Ġurnal tal-Liġijiet Nru 43/2011, partita 226, kif emendat (1)):

                     Taqsima 1.

                  Dan ir-Regolament jistipula lista ta' avvenimenti maġġuri għajr dawk imsemmija fl-Artikolu 20b(2) tal-Att dwar ix-Xandir tad-29 ta' Diċembru 1992.

                     Taqsima 2.

                  Fid-dawl tal-livell tal-interess pubbliku f'dawk l-avvenimenti u s-sinifikat tagħhom fil-ħajja soċjali, ekonomika u politika, dawn li ġejjin għandhom jitqiesu bħala avvenimenti maġġuri:

                              (1)

                              il-partiti li jinvolvu lit-timijiet nazzjonali Pollakki fil-Kampjonati Dinjin u Ewropej tal-Volleyball tal-irġiel u tan-nisa, inklużi l-partiti ta' kwalifikazzjoni;

                              (2)

                              il-partiti tal-League Dinji tal-Volleyball tal-irġiel li jintlagħbu fil-Polonja;

                              (3)

                              is-semifinali u l-finali tal-Kampjonati Dinjin u Ewropej tal-Handball tal-Irġiel u kwalunkwe partita oħra f'dawk l-avvenimenti li tinvolvi lit-tim nazzjonali Pollakk, inklużi l-partiti ta' kwalifikazzjoni;

                              (4)

                              il-Kampjonati Dinjija tal-iSki Nordiku;

                              (5)

                              il-kompetizzjonijiet tat-Tazza tad-Dinja tal-iSki Jumping;

                              (6)

                              il-kompetizzjonijiet tat-Tazza tad-Dinja tal-Cross-Country (skiing);

                              (7)

                              il-Kampjonati Dinjin tal-Atletika.

                     Taqsima 3.

                  Dan ir-Regolament għandu jidħol fis-seħħ 12-il xahar wara d-data tal-pubblikazzjoni tiegħu

            Il-President tal-Kunsill Nazzjonali tax-Xandir: J. DWORAK

         (1)  L-emendi ta' dan l-Att kienu ġew ippubblikati fil-Ġurnal tal-Liġijiet Nri 85/2011, partita 459; 112/2011, partita 654; 153/2011, partita 903; 160/2011, partita 963; u l-Ġurnal tal-Liġijiet 2012, partiti 1209 u 1315.


title: Deċiżjoni tal-Kumitat Permanenti ta' l-Istati ta' l-EFTA Nru 2/2002/SC tat- 30 ta' Mejju 2002 dwar l-aċċess tal-pubbliku għal dokumenti ta' l-EFTA

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               565

         DEĊIŻJONI TAL-KUMITAT PERMANENTI TA' L-ISTATI TA' L-EFTA
   Nru 2/2002/SC
   tat-30 ta' Mejju 2002
   dwar l-aċċess tal-pubbliku għal dokumenti ta' l-EFTA
   IL-KUMITAT PERMANENTI TA' L-ISTATI TA' L-EFTA
   IDDEĊIEDA KIF ĠEJ:
   Artikolu 1
   Id-dokumenti ta' l-EFTA li ġejjin li għandhom x'jaqsmu maż-ŻEE huma pubbliċi:

               —

               Il-Ftehim taż-ŻEE

               —

               Il-Verżjoni Konsolidata ta' l-Annessi u l-Protokolli għall-Ftehim taż-ŻEE

               —

               Is-Supplement taż-ŻEE għall-Ġurnal Uffiċjali

               —

               Il-Lista tad-Deċiżjonijiet adottati tal-Kumitat Konġunt taż-ŻEE

               —

               Notifikazzjonijiet mistennija taħt l-Artikolu 103

               —

               Il-lista tas-Celex

               —

               Id-dokumenti ta' informazzjoni dwar programmi magħżula fil-qasam tas-Sottokumitat IV

               —

               Il-programm ta' ħidma tal-Presidenza ta' l-EFTA

               —

               Ir-Riżoluzzjonijiet tal-Kumitat Parlamentari Konġunt taż-ŻEE

               —

               L-opinjonijiet tal-Kumitat Konsultattiv ta' l-EFTA

               —

               Ir-riżoluzzjonijiet tal-Kumitat Konsultattiv taż-ŻEE

               —

               L-aġendi tal-Kunsill taż-ŻEE

               —

               Il-konklużjonijiet tal-Kunsill taż-ŻEE

               —

               L-aġendi tal-Kumitat Permanenti ta' l-EFTA

               —

               Il-konklużjonijiet tal-Kumitat Permanenti ta' l-EFTA

               —

               L-aġendi u l-minuti tal-Kumitat Parlamentari ta' l-EFTA

               —

               L-aġendi u l-minuti tal-Kumitat Parlamentari Konġunt taż-ŻEE

               —

               L-aġendi u l-minuti tal-Kumitat Konsultattiv ta' l-EFTA

               —

               L-aġendi u l-minuti tal-Kumitat Konsultattiv taż-ŻEE

               —

               Osservazzjonijiet ŻEE-EFTA

               —

               L-aġendi tal-Kumitat Konġunt taż-ŻEE

               —

               Il-minuti tal-Kumitat Konġunt taż-ŻEE (wara l-approvazzjoni tal-Kummissjoni Ewropea)

               —

               Id-Deċiżjonijiet tal-Kumitat Konġunt taż-ŻEE

               —

               Ir-Rapport Annwali tal-Kumitat Konġunt taż-ŻEE

               —

               Listi ta' proposti għal leġiżlazzjoni tal-KE li tista' tkun ta' relevanza għall-Ftehim taż-ŻEE (“l-acquis fi stadju ta' żvilupp” tal-KE)

               —

               Listi ta' leġiżlazzjoni adottata tal-KE li qed jiġi kkunsidrat l-inkorporazzjoni tagħha fil-Ftehim taż-ŻEE

               —

               Statistika li għandha x'taqsam maż-ŻEE maħruġa mill-Uffiċċju ta' l-Istatistika ta' l-EFTA

               —

               Id-dokumenti l-oħra kollha li għandhom x'jaqsmu maż-ŻEE u li m'humiex klassifikati bħala kunfidenzjali

         Artikolu 2
   1.   Għad-dokumenti ta' l-EFTA li għandhom x'jaqsmu maż-ŻEE u li m'humiex imniżżla fl-Artikolu 1 għandhom japplikaw il-prinċipji deskritti fl-intestaturi “DOKUMENTI OĦRA TA' L-EFTA” u “KIF JINKISEB AĊĊESS PUBBLIKU GĦAD-DOKUMENTI L-OĦRA TA' L-EFTA” fl-Anness għad-Deċiżjoni tal-Kunsill ta' l-EFTA Nru 2 ta' l-1997 (“LINJI GWIDA GĦALL-AĊĊESS PUBBLIKU GĦAL DOKUMENTI TA' L-EFTA”), approvati mill-Kumitat Permanenti fis-27 ta' Ġunju 1997.
   2.   Id-Deċiżjoni tal-Kunsill ta' l-EFTA Nru. 2 ta' l-1997 u l-Anness għaliha huma annesi ma' din id-deċiżjoni għal skopijiet ta' informazzjoni.

      Magħmul fi Brussell, nhar it-30 ta' Mejju 2002.

            Għall-Kumitat Permanenti

            Il-President

         Gunnar Snorri GUNNARSON

            Is-Segretarju-Generali

         William ROSSIER

      ANNESS
      “
            DEĊIŻJONI TAL-KUNSILL Nru 2 ta' l-1997
            (Adottata fid-9 laqgħa fit-18 ta' Ġunju 1997)
            LINJI GWIDA GĦALL-AĊĊESS TAL-PUBBLIKU GĦAL DOKUMENTI TA' L-EFTA
            IL-KUNSILL,
            Bix-xewqa li jikseb trasparenza akbar u għoti aħjar ta' informazzjoni lill-pubbliku dwar l-attivitajiet ta' l-EFTA
            Konvint li hu utli li l-pubbliku jingħata l-aktar aċċess wiesa' possibbli għad-dokumenti ta' l-EFTA,
            Wara li kkunsidra l-abbozz ta' linji gwida mgħoddija għall-kunsiderazzjoni tal-Kunsill ta' l-EFTA mill-Kumitat Permanenti ta' l-Istati ta' l-EFTA fil-laqgħa tiegħu tas-26 ta' Settembru 1996.
            IDDEĊIEDA LI:
            Il-linji gwida għall-aċċess tal-pubbliku għad-dokumenti ta' l-EFTA kif stabbiliti fl-Anness għal din id-Deċiżjoni huma hawnhekk approvati u jistgħu jitpoġġew għad-dispożizzjoni tal-pubbliku ġenerali.
            Din id-deċiżjoni għandha tidħol fis-seħħ hekk kif tkun adottata mill-Kumitat Permanenti ta' l-Istati ta' l-EFTA.

            ANNESS
            LINJI GWIDA GĦALL-AĊĊESS TAL-PUBBLIKU GĦAL DOKUMENTI TA' L-EFTA
            Dawn il-linji gwida japplikaw għal talbiet indirizzati lis-Segretarjat ta' l-EFTA għal aċċess tal-pubbliku għal dokumenti ta' l-EFTA:
            DOKUMENTI PUBBLIĊI TA' L-EFTA

               Id-dokumenti ta' l-EFTA li ġejjin huma pubbliċi:

                        —

                        Il-Konvenzjoni ta' Stokkolma;

                        —

                        Il-Ftehim ta' Kummerċ Ħieles ma' pajjiżi terzi;

                        —

                        Id-Dikjarazzjonijiet Konġunti dwar il-kooperazzjoni;

                        —

                        Ir-Rapporti Annwali ta' l-EFTA

               Id-dokumenti ta' l-EFTA/ŻEE li ġejjin huma pubbliċi:

                        —

                        Il-Ftehim taż-ŻEE;

                        —

                        Il-Verżjoni Konsolidata ta' l-Annessi għall-Ftehim taż-ŻEE u s-Supplement taż-ŻEE għall-Ġurnal Uffiċjali;

                        —

                        L-aġendi tal-Kunsill taż-ŻEE;

                        —

                        Il-konklużjonijiet tal-Kunsill taż-ŻEE;

                        —

                        L-Aġendi tal-Kumitat Konġunt taż-ŻEE;

                        —

                        Id-Deċiżjonijiet tal-Kumitat Konġunt taż-ŻEE;

                        —

                        L-Aġendi tal-Kumitat Permanenti ta' l-Istati ta' l-EFTA;

                        —

                        Il-Listi tad-Deċiżjonijiet adottati tal-Kumitat Konġunt taż-ŻEE;

                        —

                        Il-Listi ta' proposti ta' Leġiżlazzjoni tal-KE li jistgħu jkunu ta' relevanza għall-Ftehim taż-ŻEE (‘l-acquis fi stadju ta' żvilupp’ tal-KE);

                        —

                        Il-Listi ta' leġiżlazzjoni adottata tal-KE li qed tiġi kkunsidrata l-inkorporazzjoni tagħha fil-Ftehim taż-ŻEE;

                        —

                        Id-dokumenti ta' informazzjoni dwar programmi magħżula fil-qasam tas-Sottokumitat IV.

                  Il-biċċa l-kbira ta' l-informazzjoni msemmija hawn fuq tinsab fuq is-Sit ta' l-Internet ta' l-EFTA (www.efta.int)
            DOKUMENTI OĦRA TA' L-EFTA
            Il-prinċipju tat-trasparenza huwa applikat kemm jista' jkun. L-aċċess tal-pubbliku għad-dokumenti ta' l-EFTA japplika fir-rispett xieraq tad-dispożizzjonijiet li jirregolaw il-protezzjoni ta' l-informazzjoni kklassifikata. Madankollu, il-klassifikazzjoni ta' kwalunkwe dokument mhux bilfors li teskludi lil dan l-istess dokument milli jitpoġġa għad-dispożizzjoni tal-pubbliku. L-aċċess jista' jkun miċħud meta l-iżvelar tad-dokumenti jista' jkun ta' ħsara:

                        —

                        għall-ħarsien ta' l-interess pubbliku (sigurtà pubblika, relazzjonijiet internazzjonali, eċċ);

                        —

                        għall-ħarsien ta' l-individwu u tal-privatezza;

                        —

                        għall-ħarsien tas-segretezza kummerċjali u industrijali;

                        —

                        għall-ħarsien ta' l-interessi finanzjarji ta' l-EFTA;

                        —

                        għall-ħarsien tal-kunfidenzjalità kif mitluba mill-persuna li tkun tat l-informazzjoni, jew kif mitlub mil-Leġiżlazzjoni ta' l-Istat Membru li jkun ta l-informazzjoni;

                        —

                        għaIl-ħarsien ta' l-interess ta' l-istituzzjoni fil-kunfidenzjalità tal-proċedimenti.

                  KIF JINKISEB AĊĊESS PUBBLIKU GĦAD-DOKUMENTI L-OĦRA TA' L-EFTA
            Meta jirċievi talbiet għall-aċċess pubbliku għal dokumenti oħrajn ta' l-EFTA, is-Segretarjat għandu jippreżenta dawn it-talbiet lid-delegazzjonijiet ta' l-EFTA għall-approvazzjoni, u dawn għandhom jieħdu azzjoni dwarhom mingħajr dewmien. Jekk talba tiġi miċħuda, l-entitajiet li jista' jsir rikors għalihom huma l-Kunsill ta' l-EFTA għal dokumenti dwar attivitajiet li jkunu twettqu f'Ġinevra, u l-Kumitat Permanenti ta' l-Istati ta' l-EFTA għal dokumenti dwar attivitajiet li jkunu twettqu fi Brussell.
         ”


title: 2012/774/: Deċiżjoni tal-Kunsill tas- 6 ta’ Diċembru 2012 dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Stabbilizzazzjoni u ta’ Assoċjazzjoni stabbilit mill-Ftehim ta’ Stabbilizzazzjoni u ta’ Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, minn naħa oħra, fir-rigward tal-adozzjoni ta’ dispożizzjonijiet dwar il-koordinazzjoni tas-sistemi ta’ sigurtà soċjali

text:
               13.12.2012

               MT

               Il-Ġurnal Uffiċjali tal-Unjoni Ewropea

               L 340/7

         DEĊIŻJONI TAL-KUNSILL
   tas-6 ta’ Diċembru 2012
   dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Stabbilizzazzjoni u ta’ Assoċjazzjoni stabbilit mill-Ftehim ta’ Stabbilizzazzjoni u ta’ Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, minn naħa oħra, fir-rigward tal-adozzjoni ta’ dispożizzjonijiet dwar il-koordinazzjoni tas-sistemi ta’ sigurtà soċjali
   (2012/774/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 79(2)(b) flimkien mal-Artikolu 218(9) tiegħu,
   Wara li kkunsidra l-proposta li saret mill-Kummissjoni Ewropea,
   Billi:

               (1)

               L-Artikolu 51 tal-Ftehim ta’ Stabbilizzazzjoni u ta’ Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, minn naħa oħra (1) (il-“Ftehim”), jipprevedi li l-Kunsill ta’ Stabbilizzazzjoni u ta’ Assoċjazzjoni għandu, b’deċiżjoni, jadotta d-dispożizzjonijiet għall-implimentazzjoni tal-prinċipji stabbiliti f’dak l-Artikolu.

               (2)

               F’konformità mal-Artikoli 1 u 2 tal-Protokoll Nru 21 dwar il-pożizzjoni tar-Renju Unit u tal-Irlanda, fir-rigward taż-Żona ta’ Libertà, Sigurtà u Ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta’ dak il-Protokoll, dawn l-Istati Membri mhumiex qed jipparteċipaw fl-adozzjoni ta’ din id-Direttiva, u mhumiex marbutin biha jew soġġetti għall-applikazzjoni tagħha.

               (3)

               F’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tipparteċipa fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha.

               (4)

               Huwa opportun li tiġi stabbilita l-pożizzjoni li għandha tittieħed f’isem l-Unjoni fil-Kunsill ta’ Stabbilizzazzjoni u ta’ Assoċjazzjoni, fir-rigward tal-adozzjoni ta’ dispożizzjonijiet dwar il-koordinazzjoni tas-sistemi ta’ sigurtà soċjali.

               (5)

               Il-pożizzjoni tal-Unjoni fil-Kunsill ta’ Stabbilizzazzjoni u ta’ Assoċjazzjoni għandha għaldaqstant tkun ibbażata fuq l-abbozz ta’ deċiżjoni mehmuż,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f’isem l-Unjoni Ewropea fil-Kunsill ta’ Stabbilizzazzjoni u ta’ Assoċjazzjoni stabbilit mill-Ftehim ta’ Stabbilizzazzjoni u ta’ Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, minn naħa oħra (il-“Ftehim”), fir-rigward tal-adozzjoni ta’ dispożizzjonijiet dwar il-koordinazzjoni tas-sistemi ta’ sigurtà soċjali, għandha tiġi bbażata fuq l-abbozz tad-deċiżjoni tal-Kunsill ta’ Stabbilizzazzjoni u ta’ Assoċjazzjoni mehmuż ma’ din id-Deċiżjoni.
   Bidliet minuri għal dak l-abbozz tad-deċiżjoni jistgħu jiġu miftiehma mir-rappreżentanti tal-Unjoni fil-Kunsill ta’ Stabbilizzazzjoni u ta’ Assoċjazzjoni mingħajr il-ħtieġa li tiġi adottata deċiżjoni ulterjuri tal-Kunsill.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-6 ta’ Diċembru 2012.

            Għall-Kunsill

            Il-President

         S. CHARALAMBOUS

      (1)  ĠU L 108, 29.4.2010, p. 3.

      ABBOZZ
      DEĊIŻJONI Nru …/… TAL-KUNSILL TA’ STABBILIZZAZZJONI U TA’ ASSOĊJAZZJONI UE-MONTENEGRO
      ta’ …
      fir-rigward tal-adozzjoni ta’ dispożizzjonijiet dwar il-koordinazzjoni tas-sistemi ta’ sigurtà soċjali
      IL-KUNSILL TA’ STABBILIZZAZZJONI U TA’ ASSOĊJAZZJONI,
      Wara li kkunsidra l-Ftehim ta’ Stabbilizzazzjoni u ta’ Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, minn naħa oħra (1), u b’mod partikolari l-Artikolu 51 tiegħu,
      Billi:

                  (1)

                  L-Artikolu 51 tal-Ftehim ta’ Stabbilizzazzjoni u ta’ Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, minn naħa oħra (il-“Ftehim”), jipprevedi l-koordinazzjoni tas-sistemi ta’ sigurtà soċjali tal-Montenegro u tal-Istati Membri u jistabbilixxi l-prinċipji għal din il-koordinazzjoni.

                  (2)

                  L-Artikolu 51 tal-Ftehim jipprevedi li l-Kunsill ta’ Stabbilizzazzjoni u ta’ Assoċjazzjoni għandu jadotta Deċiżjoni għall-finijiet tal-implimentazzjoni tal-prinċipji stabbiliti f’dak l-Artikolu.

                  (3)

                  Fir-rigward tal-applikazzjoni tal-prinċipju ta’ nondiskriminazzjoni, din id-Deċiżjoni ma għandha tagħti l-ebda drittijiet addizzjonali li jirriżultaw minn ċerti fatti jew avvenimenti li jseħħu fit-territorju tal-Parti Kontraenti l-oħra, fejn dawn il-fatti jew avvenimenti ma jitqisux taħt il-leġiżlazzjoni tal-ewwel Parti Kontraenti, għajr id-dritt ta’ esportazzjoni ta’ ċerti benefiċċji.

                  (4)

                  Fl-applikazzjoni ta’ din id-Deċiżjoni, id-dritt tal-ħaddiema Montenegrini għall-benefiċċji tal-familja għandu jkun soġġett għall-kundizzjoni li l-membri tal-familja tagħhom jirresjedu legalment ma’ dawn il-ħaddiema fl-Istat Membru fejn il-ħaddiema huma impjegati. Fejn il-membri tal-familja tagħhom jirresjedu legalment fi Stat Membru ieħor, japplika r-Regolament (UE) Nru 1231/2010 tal-Parlament Ewropew u tal-Kunsill tal- 24 ta’ Novembru 2010 li jestendi r-Regolament (KE) Nru 883/2004 u r-Regolament (KE) Nru 987/2009 għal ċittadini ta’ pajjiżi terzi li mhumiex diġà koperti b’dawn ir-Regolamenti unikament minħabba n-nazzjonalità tagħhom (2). Din id-Deċiżjoni ma għandhiex tagħti xi intitolament għall-benefiċċji familjari fir-rigward tal-membri tal-familji ta’ ħaddiem residenti f’pajjiż li mhux Stat Membru, pereżempju l-Montenegro.

                  (5)

                  Ir-Regolament (UE) Nru 1231/2010 diġà jestendi d-dispożizzjonijiet tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni tal-iskemi ta’ sigurtà soċjali (3) u tar-Regolament (KE) Nru 987/2009 tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tal-iskemi ta’ sigurtà soċjali (4) għal ċittadini ta’ pajjiżi terzi li mhumiex diġà koperti minn dawk id-dispożizzjonijiet unikament minħabba n-nazzjonalità tagħhom. Ir-Regolament (UE) Nru 1231/2010 diġà jkopri l-prinċipju ta’ aggregazzjoni tal-perjodi ta’ assigurazzjoni miksuba mill-ħaddiema Montenegrini f’bosta Stati Membri fir-rigward tad-dritt għal ċerti benefiċċji, kif stabbilit fl-Artikolu 51(1)(a) tal-Ftehim.

                  (6)

                  Jista’ jkun hemm bżonn li jiġu stabbiliti dispożizzjonijiet speċjali li jikkorrispondu għall-karatteristiċi speċifiċi tal-leġiżlazzjoni tal-Montenegro, sabiex tiġi ffaċilitata l-applikazzjoni tar-regoli tal-koordinazzjoni.

                  (7)

                  Sabiex jiġi żgurat il-funzjonament bla xkiel tal-koordinazzjoni tas-sistemi ta’ sigurtà soċjali tal-Istati Membri u tal-Montenegro, jeħtieġ li jiġu stabbiliti dispożizzjonijiet speċifiċi dwar il-kooperazzjoni bejn l-Istati Membri u l-Montenegro, kif ukoll bejn il-persuna kkonċernata u l-istituzzjoni tal-Istat kompetenti.

                  (8)

                  Id-dispożizzjonijiet transitorji għandhom jiġu adottati sabiex iħarsu l-persuni koperti b’din id-Deċiżjoni u sabiex ikun żgurat li ma jitilfu l-ebda dritt b’riżultat tad-dħul fis-seħħ tagħha,

            ADOTTA DIN ID-DEĊIŻJONI:
      PARTI I

         DISPOŻIZZJONIJIET ĠENERALI

      Artikolu 1
      Definizzjonijiet
      1.   Għall-finijiet ta’ din id-Deċiżjoni:

                  (a)

                  “Ftehim” tfisser il-Ftehim ta’ Stabbilizzazzjoni u ta’ Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, minn naħa oħra;

                  (b)

                  “Regolament” tfisser ir-Regolament (KE) Nru 883/2004, kif applikabbli fl-Istati Membri tal-Unjoni Ewropea;

                  (c)

                  “Regolament ta’ implimentazzjoni” tfisser ir-Regolament (KE) Nru 987/2009;

                  (d)

                  “Stat Membru” tfisser Stat Membru tal-Unjoni Ewropea;

                  (e)

                  “ħaddiem” tfisser:

                              (i)

                              għall-finijiet tal-leġiżlazzjoni ta’ Stat Membru, persuna li twettaq attività bħala persuna impjegata skont it-tifsira tal-Artikolu 1(a) tar-Regolament;

                              (ii)

                              għall-finijiet tal-leġiżlazzjoni tal-Montenegro, persuna li twettaq attività bħala persuna impjegata skont it-tifsira ta’ dik il-leġiżlazzjoni;

                  (f)

                  “membru tal-familja” tfisser:

                              (i)

                              għall-finijiet tal-leġiżlazzjoni ta’ Stat Membru, membru tal-familja skont it-tifsira tal-Artikolu 1(i) tar-Regolament;

                              (ii)

                              għall-finijiet tal-leġiżlazzjoni tal-Montenegro, membru tal-familja skont it-tifsira ta’ dik il-leġiżlazzjoni;

                  (g)

                  “leġiżlazzjoni” tfisser:

                              (i)

                              fir-rigward tal-Istati Membri, leġiżlazzjoni, skont it-tifsira tal-Artikolu 1(1) tar-Regolament kif applikabbli għall-benefiċċji koperti b’din id-Deċiżjoni;

                              (ii)

                              b’rabta mal-Montenegro, il-leġiżlazzjoni, kif applikabbli fl-Montenegro, relata mal-benefiċċji koperti b’din id-Deċiżjoni;

                  (h)

                  “benefiċċji” tfisser:

                              —

                              pensjonijiet tal-irtirar,

                              —

                              pensjonijiet għas-superstiti,

                              —

                              pensjonijiet fir-rigward ta’ inċidenti fuq il-post tax-xogħol u ta’ mard okkupazzjonali,

                              —

                              pensjonijiet tal-invalidità marbuta ma’ inċidenti fuq il-post tax-xogħol u ma’ mard okkupazzjonali,

                              —

                              allowances tal-familja;

                  (i)

                  “benefiċċji esportabbli” tfisser:

                              (i)

                              fir-rigward tal-Istati Membri:

                                          —

                                          pensjonijiet tal-irtirar,

                                          —

                                          pensjonijiet għas-superstiti,

                                          —

                                          pensjonijiet fir-rigward ta’ inċidenti fuq il-post tax-xogħol u ta’ mard okkupazzjonali,

                                          —

                                          pensjonijiet tal-invalidità marbuta ma’ inċidenti fuq il-post tax-xogħol u ma’ mard okkupazzjonali,

                                    skont it-tifsira tar-Regolament, bl-eċċezzjoni ta’ benefiċċji speċjali fi flus kontanti mhux kontributorji kif stipulat fl-Anness X tar-Regolament;

                              (ii)

                              b’rabta mal-Montenegro, il-benefiċċji korrispondenti kif previst skont il-leġiżlazzjoni tal-Montenegro, bl-eċċezzjoni ta’ benefiċċji speċjali fi flus kontanti mhux kontributorji kif stabbilit fl-Anness I ta’ din id-Deċiżjoni.

            2.   Termini oħra użati f’din id-Deċiżjoni għandu jkollhom it-tifsira assenjata lilhom:

                  (a)

                  fir-rigward tal-Istati Membri, fir-Regolament u fir-Regolament ta’ implimentazzjoni;

                  (b)

                  b’rabta mal-Montenegro, fil-leġiżlazzjoni rilevanti kif applikabbli fil-Montenegro.

            Artikolu 2
      Persuni koperti
      Din id-Deċiżjoni għandha tapplika għal:

                  (a)

                  ħaddiema li huma ċittadini Montenegrini u li huma, jew li kienu, legalment impjegati fit-territorju ta’ Stat Membru u li huma, jew li kienu, suġġetti għal-leġiżlazzjoni ta’ Stat Membru wieħed jew aktar, u s-superstiti tagħhom;

                  (b)

                  membri tal-familja tal-ħaddiema msemmija fil-punt (a) bil-kundizzjoni li dawk il-membri tal-familja huma, jew kienu, residenti legalment mal-ħaddiem ikkonċernat waqt li l-ħaddiem ikun impjegat fi Stat Membru;

                  (c)

                  ħaddiema li huma ċittadini ta’ Stat Membru u li huma, jew li kienu, legalment impjegati fit-territorju tal-Montenegro u li huma, jew li kienu, suġġetti għal-leġiżlazzjoni tal-Montenegro, u s-superstiti tagħhom; u

                  (d)

                  membri tal-familja tal-ħaddiema msemmija fil-punt (c) bil-kundizzjoni li dawk il-membri tal-familja huma, jew kienu, residenti legalment mal-ħaddiem ikkonċernat waqt li l-ħaddiem ikun impjegat fil-Montenegro.

            Artikolu 3
      Trattament ugwali
      1.   Il-ħaddiema li huma ċittadini Montenegrini u li huma impjegati legalment fi Stat Membru u kwalunkwe membru tal-familja tagħhom li jirrisjedi legalment magħhom għandhom igawdu, fir-rigward ta’ benefiċċji skont it-tifsira tal-Artikolu 1(1)(h), minn trattament ħieles minn kull diskriminazzjoni abbażi tan-nazzjonalità, meta mqabbla maċ-ċittadini tal-Istati Membri fejn dawn il-ħaddiema huma impjegati.
      2.   Il-ħaddiema li huma ċittadini ta’ Stat Membru u li huma impjegati legalment fil-Montenegro u kwalunkwe membru tal-familja tagħhom li jirrisjedi legalment magħhom għandhom igawdu, fir-rigward ta’ benefiċċji skont it-tifsira tal-Artikolu 1(1)(h), minn trattament ħieles minn kull diskriminazzjoni abbażi tan-nazzjonalità, meta mqabbla maċ-ċittadini Montenegrini.
      PARTI II

         RELAZZJONIJIET BEJN L-ISTATI MEMBRI U L-MONTENEGRO

      Artikolu 4
      Revoka tal-klawsoli ta’ residenza
      1.   Il-benefiċċji esportabbli, skont it-tifsira tal-Artikolu 1(1)(i), li għandhom dritt għalihom il-persuni msemmija fl-Artikolu 2(a) u (c), ma għandhom ikunu soġġetti għall-ebda tnaqqis, modifika, sospensjoni, irtirar jew konfiska minħabba li l-benefiċjarju jirrisjedi:

                  (i)

                  għall-fini ta’ benefiċċji skont il-leġiżlazzjoni ta’ Stat Membru, fit-territorju tal-Montenegro, jew

                  (ii)

                  għall-fini ta’ benefiċċji skont il-leġiżlazzjoni tal-Montenegro, fit-territorju ta’ Stat Membru.

            2.   Il-membri tal-familja ta’ ħaddiem imsemmija fl-Artikolu 2(b) għandhom ikunu intitolati għal benefiċċji esportabbli, skont it-tifsira tal-Artikolu 1(1)(i)(i), bl-istess mod bħall-membri tal-familja ta’ ħaddiem li huwa ċittadin tal-Istat Membru kkonċernat meta dawk il-membri tal-familja jirresjedu fit-territorju tal-Montenegro.
      3.   Il-membri tal-familja ta’ ħaddiem imsemmija fl-Artikolu 2(d) għandhom ikunu intitolati għal benefiċċji esportabbli, skont it-tifsira tal-Artikolu 1(1)(i)(ii), bl-istess mod bħall-membri tal-familja ta’ ħaddiem li huwa ċittadin tal-Montenegro meta dawn il-membri tal-familja jirresjedu fit-territorju ta’ Stat Membru.
      PARTI III

         DISPOŻIZZJONIJIET MIXXELLANJI

      Artikolu 5
      Kooperazzjoni
      1.   L-Istati Membri u l-Montenegro għandhom jikkomunikaw lil xulxin l-informazzjoni kollha dwar il-bidliet fil-leġiżlazzjoni tagħhom li jistgħu jolqtu l-implimentazzjoni ta’ din id-Deċiżjoni.
      2.   Għall-finijiet ta’ din id-Deċiżjoni, l-awtoritajiet u l-istituzzjonijiet tal-Istati Membri u tal-Montenegro għandhom joffru lil xulxin l-aħjar għajnuna li jistgħu u għandhom jaġixxu daqs li kieku qegħdin jimplimentaw il-leġiżlazzjoni tagħhom stess. Bħala regola, l-għajnuna amministrattiva mogħtija minn dawk l-awtoritajiet u l-istituzzjonijiet għandha tkun bla ħlas. Madankollu, l-awtoritajiet kompetenti tal-Istati Membri u tal-Montenegro jistgħu jaqblu li ċerti spejjeż jitħallsu lura.
      3.   L-awtoritajiet u l-istituzzjonijiet tal-Istati Membri u tal-Montenegro jistgħu, għall-finijiet ta’ din id-Deċiżjoni, jikkomunikaw direttament ma’ xulxin u mal-persuni involuti jew mar-rappreżentanti tagħhom.
      4.   L-istituzzjonijiet u l-persuni koperti minn din id-Deċiżjoni għandhom id-dmir ta’ informazzjoni u kooperazzjoni reċiproċi sabiex tkun żgurata l-implimentazzjoni korretta ta’ din id-Deċiżjoni.
      5.   Il-persuni koperti minn din id-Deċiżjoni għandhom jinfurmaw lill-istituzzjonijiet tal-Istat Membru kompetenti jew tal-Montenegro, fejn dan tal-aħħar huwa l-Istat kompetenti, u tal-Istat Membru ta’ residenza jew tal-Montenegro, fejn dan tal-aħħar huwa l-Istat ta’ residenza, mill-aktar fis possibbli dwar kull tibdil fis-sitwazzjoni personali jew familjari tagħhom li taffettwa d-dritt tagħhom għall-benefiċċji skont din id-Deċiżjoni.
      6.   In-nuqqas ta’ rispett lejn l-obbligu ta’ informazzjoni msemmi fil-paragrafu 5 jista’ jirriżulta fl-applikazzjoni ta’ miżuri proporzjonati b’konformità mal-liġi nazzjonali. Madankollu, dawk il-miżuri għandhom ikunu ekwivalenti għal dawk applikabbli għal sitwazzjonijiet simili skont il-liġi nazzjonali u ma għandhomx jagħmluha impossibbli jew diffiċli żżejjed fil-prattika għal dawk li japplikaw li jeżerċitaw id-drittijiet konferiti lilhom b’din id-Deċiżjoni.
      7.   L-Istati Membri u l-Montenegro jistgħu jipprevedu dispożizzjonijiet nazzjonali li jistabbilixxu l-kundizzjonijiet għall-verifika tad-dritt għall-benefiċċji sabiex jitqies il-fatt li l-benefiċjarji jabitaw jew jirresjedu barra t-territorju tal-Istat fejn tinsab l-istituzzjoni debitriċi. Tali dispożizzjonijiet għandhom ikunu proporzjonati, ħielsa minn kwalunkwe diskriminazzjoni bbażata fuq in-nazzjonalità u għandhom ikunu skont il-prinċipji stabbiliti f’din id-Deċiżjoni. Tali dispożizzjonijiet għandhom jiġu notifikati lill-Kunsill ta’ Stabbilizzazzjoni u ta’ Assoċjazzjoni.
      Artikolu 6
      Kontrolli amministrattivi u eżamijiet mediċi
      1.   Dan l-Artikolu għandu japplika għall-persuni msemmija fl-Artikolu 2, li jirċievu benefiċċji esportabbli, fit-tifsira tal-Artikolu 1(1)(i), kif ukoll għall-istituzzjonijiet responsabbli għall-implimentazzjoni ta’ din id-Deċiżjoni.
      2.   Fejn benefiċjarju jew applikant għall-benefiċċji, jew membru tal-familja ta’ dik il-persuna, jabita jew jirrisjedi fit-territorju ta’ Stat Membru meta l-istituzzjoni debitriċi tkun qiegħda fil-Montenegro, jew jabita jew jirrisjedi fil-Montenegro meta l-istituzzjoni debitriċi tkun qiegħda fi Stat Membru, l-eżami mediku għandu jsir, fuq it-talba tal-istituzzjoni debitriċi, mill-istituzzjoni tal-post ta’ abitazzjoni jew ta’ residenza tal-benefiċjarju, skont il-proċeduri stabbiliti mil-leġiżlazzjoni applikata minn dik l-istituzzjoni.
      L-istituzzjoni debitriċi għandha tinforma lill-istituzzjoni tal-post ta’ abitazzjoni jew ta’ residenza dwar kwalunkwe ħtieġa speċjali li għandha tiġi segwita u, jekk meħtieġ, bil-punti li jridu jiġu koperti mill-eżami mediku.
      L-istituzzjoni tal-post ta’ abitazzjoni jew ta’ residenza għandha tgħaddi rapport lill-istituzzjoni debitriċi li tkun talbet l-eżami mediku.
      L-istituzzjoni debitriċi żżomm id-dritt li teżamina lill-benefiċjarju minn tabib tal-għażla tagħha, jew fit-territorju fejn il-beneficjarju jew l-applikant ta’ benefiċċji jabita jew jirrisjedi jew fil-pajjiż fejn tinsab l-istituzzjoni debitriċi. Madankollu, il-benefiċjarju jista’ jintalab li jirritorna fl-Istat Membru tal-istituzzjoni debitriċi biss fejn huwa jew hija j/tista’ jagħmel il-vjaġġ mingħajr ma dan ikun ta’ dannu għal saħħtu/saħħitha u fejn l-ispiża tal-vjaġġ u tal-akkomodazzjoni titħallas mill-istituzzjoni debitriċi.
      3.   Fejn benefiċjarju jew applikant għall-benefiċċji, jew membru tal-familja ta’ dik il-persuna, jabita jew jirrisjedi fit-territorju ta’ Stat Membru meta l-istituzzjoni debitriċi tkun tinsab fil-Montenegro, jew jabita jew jirrisjedi fil-Montenegro meta l-istituzzjoni debitriċi tkun tinsab fi Stat Membru, il-kontroll amministrattiv għandu jsir, fuq it-talba tal-istituzzjoni debitriċi, mill-istituzzjoni tal-post ta’ abitazzjoni jew ta’ residenza tal-benefiċjarju.
      L-istituzzjoni tal-post ta’ abitazzjoni jew ta’ residenza għandha tressaq rapport lill-istituzzjoni debitriċi li talbet il-kontroll amministrattiv.
      L-istituzzjoni debitriċi żżomm id-dritt li tinkariga professjonist biex jeżamina s-sitwazzjoni tal-benefiċjarju. Madankollu, il-benefiċjarju jista’ jintalab li jirritorna fl-Istat Membru tal-istituzzjoni debitriċi biss fejn huwa jew hija j/tista’ jagħmel il-vjaġġ mingħajr ma dan ikun ta’ dannu għal saħħtu/saħħitha u fejn l-ispiża tal-vjaġġ u tal-akkomodazzjoni titħallas mill-istituzzjoni debitriċi.
      4.   Stat Membru wieħed jew aktar u l-Montenegro jistgħu jaqblu fuq id-dispożizzjonijiet amministrattivi, wara li jkunu infurmaw b’dan lill-Kunsill ta’ Stabbilizzazzjoni u ta’ Assoċjazzjoni.
      5.   Bħala eċċezzjoni għall-prinċipju ta’ għajnuna amministrattiva reċiproka mingħajr ħlas stabbilit fl-Artikolu 5(2) ta’ din id-Deċiżjoni, l-ammont effettiv tal-ispejjeż tal-kontrolli msemmija fil-paragrafi 2 u 3 ta’ dan l-Artikolu għandu jitħallas lura lill-istituzzjoni li ntalbet twettaqhom mill-istituzzjoni debitriċi li talbithom.
      Artikolu 7
      Applikazzjoni tal-Artikolu 129 tal-Ftehim
      L-Artikolu 129 tal-Ftehim għandu japplika fil-każ li kwalunkwe waħda mill-Partijiet tqis li l-Parti l-oħra ma kkonformatx mal-obbligi stabbiliti fl-Artikoli 5 u 6.
      Artikolu 8
      Dispożizzjonijiet speċjali għall-applikazzjoni tal-leġiżlazzjoni tal-Montenegro
      Il-Kunsill ta’ Stabbilizzazzjoni u ta’ Assoċjazzjoni jista’, jekk meħtieġ, jistabbilixxi dispożizzjonijiet speċjali għall-applikazzjoni tal-leġiżlazzjoni tal-Montenegro fl-Anness II għal din id-Deċiżjoni.
      Artikolu 9
      Proċeduri amministrattivi li jinsabu fil- ftehimiet bilaterali eżistenti
      Il-proċeduri amministrattivi li jinsabu fil-ftehimiet bilaterali eżistenti bejn Stat Membru u l-Montenegro jistgħu jkomplu japplikaw b’kundizzjoni li dawk il-proċeduri ma jaffettwawx b’mod negattiv id-drittijiet jew l-obbligi tal-persuni kkonċernati, kif stabbilit f’din id-Deċiżjoni.
      Artikolu 10
      Ftehimiet li jissupplimentaw il-proċeduri amministrattivi għall-implimentazzjoni ta’ din id-Deċiżjoni
      Stat Membru wieħed jew aktar u l-Montenegro jistgħu jikkonkludu ftehimiet maħsuba biex jissupplimentaw il-proċeduri amministrattivi għall-implimentazzjoni ta’ din id-Deċiżjoni, speċjalment fir-rigward tal-prevenzjoni u tal-ġlieda kontra l-frodi u l-iżbalji.
      PARTI IV

         DISPOŻIZZJONIJIET TRANSITORJI U FINALI

      Artikolu 11
      Dispożizzjonijiet transitorji
      1.   L-ebda dritt ma jista’ jinkiseb skont din id-Deċiżjoni għall-perijodu qabel id-data tad-dħul fis-seħħ tagħha.
      2.   Soġġett għall-paragrafu 1, għandu jinkiseb dritt skont din id-Deċiżjoni anki jekk dan jirreferi għall-kontinġenza li tqum qabel id-data tad-dħul fis-seħħ tagħha.
      3.   Kull benefiċċju li ma ngħatax jew li ġie sospiż minħabba raġuni ta’ nazzjonalità jew post ta’ residenza tal-persuna kkonċernata għandu, fuq talba ta’ dik il-persuna, jingħata jew jitkompla b’effett mid-data tad-dħul fis-seħħ ta’ din id-Deċiżjoni, sakemm id-drittijiet li wasslu għall-benefiċċji li ngħataw qabel ma rriżultawx fi ħlas ta’ somma waħda f’daqqa.
      4.   Jekk talba, kif imsemmi fil-paragrafu 3, titressaq fi żmien sentejn mid-data tad-dħul fis-seħħ ta’ din id-Deċiżjoni, id-drittijiet miksuba b’konformità ma’ din id-Deċiżjoni għandu jkollhom effett minn dik id-data, u l-leġiżlazzjoni ta’ kwalunkwe Stat Membru jew tal-Montenegro dwar ir-rinunzja jew il-limitazzjoni tad-drittijiet ma tistax tkun invokata kontra l-persuni kkonċernati.
      5.   Jekk talba, kif imsemmi fil-paragrafu 3, titressaq wara li jiskadi l-perijodu ta’ sentejn, imsemmi fil-paragrafu 4, id-drittijiet li ma jkunux intilfu jew li ma jkunux miżmuma biż-żmien għandu jkollhom effett mid-data li fiha tkun saret it-talba, suġġett għal kwalunkwe dispożizzjoni aktar favorevoli skont il-leġiżlazzjoni ta’ kwalunkwe Stat Membru jew tal-Montenegro.
      Artikolu 12
      Annessi għal din id-Deċiżjoni
      1.   L-Annessi għal din id-Deċiżjoni jikkostitwixxu parti integrali minnha.
      2.   Fuq talba tal-Montenegro jew tal-Unjoni Ewropea, l-Annessi jistgħu jkunu emendati b’deċiżjoni tal-Kunsill ta’ Stabbilizzazzjoni u ta’ Assoċjazzjoni.
      Artikolu 13
      Dħul fis-seħħ
      Din id-Deċiżjoni għandha tidħol fis-seħħ fil-jum ta’ wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

         Magħmul fi …, …

               Għall-Kunsill ta’ Stabilizzazzjoni u ta’ Assoċjazzjoni

               Il-President

         (1)  ĠU L 108, 29.4.2010, p. 3.

         (2)  ĠU L 344, 29.12.2010, p. 1.

         (3)  ĠU L 166, 30.4.2004, p. 1

         (4)  ĠU L 284, 30.10.2009, p. 1.

         ANNESS I

            LISTA TA’ BENEFIĊĊJI SPEĊJALI FI FLUS KONTANTI MHUX KONTRIBUTORJI, TAL-MONTENEGRO

         ANNESS II

            DISPOŻIZZJONIJIET SPEĊJALI GĦALL-APPLIKAZZJONI TAL-LEĠIŻLAZZJONI TAL-MONTENEGRO